**ЗАКОН ЗА ЕНЕРГЕТСКА ЕФИКАСНОСТ (\*)**

(\*)Во овој закон се транспонираат одредбите од Директивата 2012/27/EU за енергетска ефикасност и Директивата 2010/31/EC за енергетски карактеристики на зградите, како што се усвоени и изменети од Министерскиот совет на Енергетската заедница.)

**I. ОПШТИ ОДРЕДБИ**

Предмет на уредување

Член 1

# Со овој закон се уредуваат:

1. ефикасното користење на енергијата;
2. политиката на енергетска ефикасност;
3. надлежностите на Министерството надлежно за работите од областа на енергетиката (во натамошниот текст: Министерство) и Агенцијата за енергетика (во натамошниот текст: Агенција) за спроведувањето на овој закон;
4. обврските на јавниот сектор во однос на енергетската ефикасност и потрошувачката на енергија;
5. обврзувачката шема и алтернативните мерки за енергетска ефикасност;
6. енергетските контроли на големите претпријатија;
7. енергетската ефикасност при пренос, дистрибуција и снабдување;
8. вршењето на енергетските услуги и начините на финансирање на мерки за поддршка на енергетската ефикасност;
9. енергетската ефикасност на зградите;
10. означувањето на потрошувачката на енергија и еко дизајнот на производите кои користат енергија;
11. други прашања од областа на енергетската ефикасност.

Цели на законот

Член 2

# Целта на овој закон е да се обезбеди:

1. намалување на енергетските потреби преку ефикасно користење на енергијата со имплементирање на мерки за енергетска ефикасност;
2. остварување на целите за одржлив развој на енергетиката преку:
* намалување на потрошувачката на енергија со примена на мерки за енергетска ефикасност и намалување на негативното влијание врз околината;
* ефикасност при производство, пренос и дистрибуција на енергија, и
* исполнување на обврските преземени со ратификуваните меѓународни договори;
1. зголемување на енергетската ефикасност во областа на домувањето и градежништвото преку подобрување на енергетските карактеристики на зградите;
2. зголемување на енергетската ефикасност во јавниот сектор, големите претпријатија, транспортниот сектор и производите кои користат енергија;
3. зголемување на енергетската ефикасност со искористување на обновливите извори на енергија; и
4. создавање на услови за вршење на енергетските услуги, како и развивање на пазарот преку достапноста на услуги и производи со кои се зголемува енергетската ефикасност.

Дефиниции

Член 3

# Одделните изрази употребени во овој закон го имаат следново значење:

1. „енергетска ефикасност“ е сооднос помеѓу остварениот корисен учинок и внесот на енергија за остварување на тој корисен учинок;
2. „енергетска контрола“ е систематизирана постапка за утврдување на постојната потрошувачка на енергија, препознавање и квантификација на економски оправдани можности за заштеда на енергија во згради или група на згради, индустриски процеси или постројки, или во јавни или приватни услужни дејности и опфаќа подготовка на извештај за енергетската контрола;
3. „енергетска услуга“ е физичка корист, полезност или добро добиени со комбинација на енергија од енергетски ефикасна технологија или со некое дејство, коешто може да вклучува операции, одржување и контрола неопходни за давање на услугата, коешто се испорачува врз основа на договор и во нормални околности се покажало дека резултира со проверливо и мерливо или проценливо подобрување на енергетската ефикасност или заштеда на примарна енергија;
4. „ефикасно централно греење и ладење“ е систем за централно греење или ладење со користење на најмалку 50% обновлива енергија, 50% отпадна топлина, 75% топлина од комбинирано производство или 50% од нивна комбинација;
5. „ефикасно греење и ладење“ е опција за греење и ладење која, во споредба со основното сценарио кое рефлектира вообичаена ситуација, значително го намалува користењето на примарна енергија потребна за снабдување на една единица на испорачана енергија во рамките на соодветна граница на системот на трошковно-ефективен начин, како што е оценето во анализата на трошоци и придобивки, земајќи ја предвид енергијата потребна за екстракција, конверзија, транспорт и дистрибуција;
6. „ефикасно поединечно греење и ладење“ е опција за поединечно греење и ладење која, во споредба со ефикасното централно греење и ладење, мерливо го намалува внесот на необновлива примарна енергија потребна за снабдување на една единица на испорачана енергија во соодветна граница на системот или бара ист влез на необновлива примарна енергија, но со помал трошок, земајќи ја предвид енергијата потребна за екстракција, конверзија, транспорт и дистрибуција;
7. „комбинирано производство на енергија” е истовремено производство во еден процес на топлинска, електрична и/или механичка енергија;
8. „високоефикасна комбинирана постројка“ или „ВЕКП“ е постројка што произведува електрична и топлинска енергија со висок коефициент на полезно дејство на постројката и ги исполнува пропишаните критериуми согласно применливите прописи;
9. „топлинска енергија“ е манифестација на енергија како топлина содржана во носителот на енергијата (цврста, течна или гасна состојба), a се пренесува при постоење на разлика на температурата;
10. „потрошувач“ е физичко или правно лице кое набавува енергија за сопствена финална употреба;
11. „потрошувачка на финална енергија“ е вкупната потрошувачка на енергија од страна на сите потрошувачи (домаќинствата, индустријата, земјоделството, транспортот, јавниот и приватниот сектор), не вклучувајќи ја испораката на енергијата до секторите за претворање на енергија и до самата енергетска индустрија;
12. „потрошувачка на примарна енергија“ е вкупната потрошувачка на енергија со исклучок на неенергетската потрошувачка;
13. „мерка за подобрување на енергетска ефикасност“ е секоја мерка со чија примена се постигнува намалување на потрошувачката на енергија и/или вода што може да се измери, потврди или процени, при што се задржува или подобрува степенот на комфор во објектите за живеење и работење или се намалува енергетскиот интензитет за единица производ во индустријата, односно се користи помалку енергија при ист или зголемен квалитет и квантитет на производство;
14. „подобрување на енергетската ефикасност“ e зголемување на енергетската ефикасност како резултат на технолошки промени, промени во однесувањето и/или економски промени;
15. „паметен систем за мерење“ е електронски систем кој ја мери потрошувачката на енергија, обезбедувајќи повеќе информации отколку конвенционалното броило, и кој може да пренесува и прима податоци преку електронска комуникација;
16. „економски оправдана побарувачка“ претставува побарувачка што не ја надминува потребата од греење или климатизација и којашто инаку би била задоволена при пазарни услови преку процеси на производство на енергија различни од процесот на комбинирано производство на енергија;
17. „економски оправдано ниво“ е ниво на енергетски карактеристики кои водат кон најниски трошоци во текот на проценетиот економски животен век на згради, опрема или производи кои што користат енергија;
18. „значителна реконструкција“ е реконструкција на зградата во согласност со законот со кој се уредува градењето и кога е исполнет еден од следниве услови:

а) вкупниот трошок на реконструкцијата е повисок од 25% од вредноста на зградата, не сметајќи ја вредноста на земјиштето на кое е изградена зградата и трошоците за уредување на градежното земјиште, или

б) повеќе од 25% од плоштината на обвивката на зградата е предмет на реконструкцијата.

1. „лице од јавниот сектор“ е државен орган, орган на општината, јавна институција и јавното претпријатие основано од Република Северна Македонија или од единица на локална самоуправа, како и претпријатие кое врши дејности од јавен интерес во сопственост на или во кое Република Северна Македонија, односно општината има мнозински удел;
2. „лица од јавниот сектор на државно ниво“ се лица од јавниот сектор на ниво на централната власт кои имаат надлежност, овластување или вршат јавни услуги или дејности од јавен интерес на целата територија на Република Северна Македонија;
3. „вкупна корисна подна површина“ ја означува подната површина на даден градежен објект или дел од градежен објект, каде енергијата се користи за загревање и/или ладење на просторот со регулирана влажност на воздухот;
4. „големи претпријатија“ се лица основани согласно законот за трговски друштва кои во секоја од последните две пресметковни години, односно во првата година од работењето задоволиле најмалку два од можните три критериуми:

а) просечниот број на вработени врз основа на часови на работа надминува 250 вработени,

б) годишниот приход е над 10.000.000 евра во денарска противвредност, или

в) просечната вредност (на почетокот и на крајот на пресметковната година) од вкупните средства на друштвото е повеќе од 11.000.000 евра во денарска противвредност;

1. „мали и средни претпријатија“ се сите останати лица основани согласно законот за трговски друштва кои не спаѓаат во големи претпријатија;
2. „систем за управување со енергијата“ претставува група меѓусебно поврзани или меѓусебно дејствувачки елементи во рамките на план, при што таквиот план поставува цел за енергетска ефикасност и стратегија за постигнување на таа цел;
3. „договор за енергетски услуги“ е договорен однос помеѓу корисникот и давателот на енергетски услуги, каде што инвестициите во врска со преземените работи, снабдување или услуги се плаќаат сразмерно во однос на договореното ниво на подобрување на енергетската ефикасност или постигнувањето на друг договорен критериум за енергетски карактеристики кој треба да покаже заштеда (на пример финансиски заштеди), што се потврдува и следи за времетраењето на договорот;
4. „загарантирана заштеда“ е заштедата што ја гарантира давателот на енергетски услуги и мерки за подобрување на ефикасноста, а која се постигнува преку мерките од договорот за енергетски услуги кои споредено со референтните услови резултираат со заштеда на енергија и/или вода, при што таквата заштеда може да се потврди со мерење или проценка;
5. „вредност на загарантирана заштеда“ е заштедата на енергија и/или вода дефинирана во договорот за енергетски услуги изразена во пари;
6. „суштинско реновирање“ претставува реновирање чиј трошок надминува 50% од инвестицискиот трошок за нова слична единица;
7. „зграда“ е покриена градба што има ѕидови и во која се користи енергија за греење и климатизација на внатрешниот простор и може да се однесува на зграда како целина или на делови од зграда што се наменети или пренаменети за засебно користење;
8. „градежна единица“ е дел од зграда, спрат или стан во зграда кој е наменет или пренаменет за одделна употреба;
9. „технички систем во зграда“ е систем кој вклучува техничка опрема за греење, ладење, вентилација, подготовка на санитарна топла вода, осветлување, производство на електрична енергија или комбинација од сите претходни наведени системи во состав на зградата или градежната единица;
10. „обвивка на зграда“ се интегралните елементи на зградата кои го разделуваат внатрешниот простор на зградата од надворешноста, вклучувајќи ја фасадата;
11. „систем за греење“ е комбинација од потребни елементи за обезбедување на третман на воздухот во внатрешниот простор, а со кој се контролира или зголемува температурата;
12. „систем за климатизација“ е комбинација од потребни елементи за обезбедување на третман на воздухот во внатрешниот простор, а со кој се контролира или намалува температурата;
13. „систем за вентилација“ е комбинација на потребни елементи за обезбедување на третман на воздухот во внатрешниот простор, а со кој се контролира протокот на воздух;
14. „ЕСКО претпријатие“ е трговско друштво, трговец поединец или друго правно лице што обезбедува енергетски услуги или други мерки заради подобрување на енергетската ефикасност кај своите корисници и кое прифаќа извесен степен на финансиски ризик при извршување на работите, а плаќањето за услугите е целосно или делумно засновано на постигнатото подобрување на енергетската ефикасност или постигнување на други договорени критериуми;
15. „енергетска карактеристика на зграда“ е пресметана или измерена количина на енергија која е потребна за задоволување на потребата што произлегува од стандардното користење на зградата или градежната единица, кое вклучува меѓу другото, енергија која се користи за загревање на простор и вода, ладење, вентилација и осветление;
16. „сертификат за енергетски карактеристики“ е документ кој ги содржи податоците за енергетските карактеристики на зградата или градежната единица, проверени и пресметани на пропишан начин согласно овој закон и прописите донесени согласно овој закон, а го издава носител на лиценца за вршење на енергетска контрола на згради;
17. „потврда за усогласеност“ е потврда издадена од носител на лиценца за енергетски контроли на згради со која се потврдува дека минималните барања за енергетска ефикасност кои се содржани во основниот проект се во согласност со минималните барања за енергетска ефикасност пропишани со Правилникот за енергетски карактеристики на згради;
18. „извештај за инспекција на системите за греење или климатизација“ е извештај изработен како резултат на контролата на системот за греење или климатизација, кој вклучува препораки за трошковно-ефективно подобрување на енергетските карактеристики на системот;
19. „производ што користи енергија“ е секое добро или систем кое се пласира на пазарот и/или се пушта во употреба и кое за време на неговата употреба влијае врз потрошувачката на енергија вклучувајќи ги и деловите кои се наменети да бидат вградени во производите што користат енергија кои се пласираат на пазарот и/или се пуштаат во употреба како посебни делови за крајните корисници и чии еколошки карактеристики можат да се проценат независно;
20. „трговец со производ што користи енергија“ е продавач на мало или друго лице кое нуди за продажба, изнајмување или користење, или изложува производи спрема потрошувачи или инсталатери, во рамките на својата деловна активност, за надомест или бесплатно;
21. „снабдувач на производ што користи енергија“ е производител со седиште во Република Северна Македонија, или овластен претставник на производителот кој нема седиште во Република Северна Македонија, или увозник кој го става во промет производот на пазарот во Република Северна Македонија.
22. „информативен лист“ е стандардна табела со информации кои се однесуваат на производот што користи енергија, во хартиена или електронска форма;
23. „етикета“ е графички дијаграм, во хартиена или електронска форма, кој вклучува скала која ги користи буквите од А до G, при што секоја буква претставува посебна класа и секоја класа соодветствува со ниво на заштеда на енергија, во седум различни бои од темно зелена до црвена, а со цел да ги информира потрошувачите во врска со енергетската ефикасност и потрошувачката на енергија;
24. „еко дизајн“ е интеграција на барањата за заштита на животната средина со дизајнот на производите што користат енергија, со цел подобрување на енергетското влијание на животната средина, во текот на целиот животен циклус на производите;
25. „агрегатор“ е давател на услуги по барање којшто комбинира повеќе краткотрајни потрошувачки оптоварувања за продажба или аукција на организираните енергетски пазари.

(2) Изразите и термините употребени во овој закон кои се дефинирани согласно законот за енергетика се толкуваат согласно тој закон.

**II. ПОЛИТИКА НА ЕНЕРГЕТСКА ЕФИКАСНОСТ И НАДЛЕЖНИ ОРГАНИ**

**Политика на енергетската ефикасност**

**Член 4**

# Политиката на енергетската ефикасност претставува составен дел од политиките од областа на енергетиката, економијата, одржливиот развој и заштитата на животната средина и се спроведува преку мерки и активности за ефикасно користење на енергијата.

# Главните цели на политиката за енергетската ефикасност се:

1. отстранување на регулаторните и нерегулаторните бариери кои го отежнуваат спроведувањето на мерките и проектите за енергетска ефикасност;
2. зајакнување на соработката помеѓу потрошувачите, производителите, снабдувачите, трговците и операторите на дистрибутивните системина енергија, давателите на енергетски услуги, органите на државната управа и единиците на локалната самоуправа, со цел постигнување на целите од областа на енергетската ефикасност пропишани со овој закон, како и прописите и правилата донесени врз основа на овој закон;
3. промовирање и употреба на високоефикасни технологии, системи за управување со енергијата и системи за следење на енергетските заштеди;
4. подобрување на стандардот на населението преку намалување на трошоците за енергија и зголемен комфор во домувањето;
5. зголемување на употребата на енергија од обновливи извори;
6. достапност и користење на финансиски механизми и стимулативни мерки за спроведување на мерките за енергетска ефикасност; и
7. развивање на пазарот на енергетски услуги.

# Заради остварување на целите на политиката на енергетската ефикасност, надлежните државни органи и лицата од областа на енергетската ефикасност остваруваат соработка со научни, образовни и стручни институции и организации, надлежните органи и тела во Република Северна Македонија, во други држави, како и со органите и телата на регионално и меѓународно ниво основани со ратификуваните меѓународните договори.

# Политиката на енергетската ефикасност се утврдува во Стратегијата за развој на енергетиката која ја донесува Владата на Република Северна Македонија (во понатамошниот текст: „Владата”) согласно законот за енергетика, особено земајќи ги предвид:

1. целите и приоритетите на политиката на енергетска ефикасност;
2. проценка на можниот потенцијал за комбинирано производство на енергија во високоефикасни комбинирани постројки и системите за централно греење и ладење;
3. стимулативни мерки за подобрување на енергетската ефикасност;
4. долгорочните цели што треба да се постигнат со стимулативните мерки;
5. можноста на обезбедување на потребните финансиски средства за реализација на предвидените инвестиции и мерки;
6. исполнувањето на обврските преземени со ратификувани меѓународни договори; и
7. други елементи од значење за подобрувањето на енергетската ефикасност.

# Државните органи и други државни институции можат да донесуваат одлуки поврзани со енергетска ефикасност, во согласност со одредбите на овој закон и прописите донесени согласно овој закон.

**Цели за енергетска ефикасност**

**Член 5**

# Со цел да се обезбеди рационално и ефикасно користење на енергетските ресурси, во согласност со мерките и политиката за енергетска ефикасност утврдени со овој закон и Стратегијата за развој на енергетиката, на предлог на Министерството, Владата донесува:

1. уредба со која се утврдуваат целите за енергетска ефикасност што треба да се постигнат заклучно со 2020 година; и
2. уредба со која се утврдуваат целите за енергетска ефикасност што треба да се постигнат заклучно со 2030 година.

# Целите за енергетска ефикасност утврдени со уредбите од ставот (1) на овој член се однесуваат на енергетска заштеда во потрошувачката на примарна или финална енергија, или енергетскиот интензитет. При одредување на целите од ставот (1) на овој член, се земаат во предвид целите за енергетска ефикасност утврдени од страна на Енергетската заедница.

# Составен дел на секоја од уредбите од ставот (1) на овој член е методологија за утврдување и пресметка на целите за енергетска ефикасност.

# Министерството, најдоцна 15 дена по усвојување на уредбите од став (1) на овој член, ги доставува утврдените цели за енергетска ефикасност до Секретаријатот на Енергетската Заедница.

**Национален Акциски план за енергетска ефикасност**

**Член 6**

# Заради постигнување на целите утврдени во уредбите од член 5 став (1) од овој закон, на предлог на Министерството, Владата донесува Национален акциски план за енергетска ефикасност (во понатамошниот текст „НАПЕЕ“).

# Во рок од 15 дена од денот на усвојувањето на НАПЕЕ од страна на Владата, Министерството го доставува НАПЕЕ до Секретаријатот на Енергетската заедница и го објавува на својата веб страница.

# НАПЕЕ се донесува на секои три години.

# НАПЕЕ особено содржи:

1. анализа на спроведените мерки и активности од претходниот НАПЕЕ и извештај за постигнатите заштеди;
2. мерки и активности за подобрување на енергетската ефикасност во следниот тригодишен период;
3. едукативни и промотивни активности насочени кон поттикнување на рационално користење на енергијата;
4. рокови во кои треба да се спроведат мерките и активностите;
5. потребни средства за спроведување на предвидените мерки и активности, и начин на нивно обезбедување; и
6. носители на одделни активности.

# Агенцијата го следи спроведувањето на НАПЕЕ и најдоцна до 31 мај секоја година, до Министерството доставува годишен извештај за реализација на НАПЕЕ. Министерството го доставува годишниот извештај до Секретаријатот на Енергетската заедница.

# На барање на Агенцијата, лицата од јавниот сектор се должни да достават податоци за реализација на мерките и активностите, предвидени во НАПЕЕ за претходната година, најдоцна до 31 март секоја година. Агенцијата го доставува барањето најдоцна до 31 јануари.

**Програма за енергетска ефикасност на единиците на локалната самоуправа**

**Член 7**

# Советот на општината или на Градот Скопје (во натамошниот текст: единица на локална самоуправа), на предлог на градоначалникот, а по претходно добиено позитивно мислење од Агенцијата, на секои три години донесува програма за енергетска ефикасност.

# Програмата за енергетска ефикасност од ставот (1) на овој член особено содржи:

1. податоци за потрошувачката на енергија во единицата на локалната самоуправа, збирно и по сектори;
2. анализа на спроведените мерки и активности од претходната програма;
3. цели за енергетска ефикасност на ниво на единиците на локалната самоуправа, по сектори;
4. мерки и активности за подобрување на енергетската ефикасност, по сектори;
5. рокови во кои треба да се спроведат одделните мерки и активности;
6. потребни средства за спроведување на предвидените мерки и активности, и начин на нивно обезбедување; и
7. одговорно лице за спроведување на секоја од предвидените мерки или активности.

# Секоја од единиците на локалната самоуправа, најдоцна 6 месеци пред истекот на периодот кој е опфатен со претходната програма, доставува на мислење до Агенцијата предлог програма за енергетска ефикасност за следниот период од три години.

# Во рок од 30 дена од приемот на предлог програмата за енергетска ефикасност од ставот (3) на овој член, Агенцијата доколку утврди дека предложената програма е во согласност со одредбите од овој закон и прописите донесени согласно овој закон е должна да издаде позитивно мислење. Доколку предложената програма не е во согласност со одредбите од овој закон и прописите донесени согласно овој закон,Агенцијата ја известува единицата на локалната самоуправа дека истата треба да се измени, со давање на насоки за потребните измени.

# После добивањето на позитивното мислење од ставот (4) од овој член, советот на единицата на локалната самоуправа ја усвојува програмата за енергетска ефикасност од ставот (1) на овој член и во рок од 30 дена јa доставува до Агенцијата, најдоцна 30 дена по усвојувањето.

# За спроведување на програмата за енергетска ефикасност од став (1) на овој член, советот на единицата на локална самоуправа, на предлог на градоначалникот, донесува годишен план.

# Единицата на локалната самоуправа го доставува на мислење годишниот план од ставот (6) на овој член до Агенцијата, најдоцна до крајот на февруари секоја година. Во прилог на годишниот план се доставува извештај за спроведување на програмата од ставот (1) на овој член за претходната година.

# Агенцијата го следи спроведувањето на мерките и активностите предвидени во програмите од ставот (1) на овој член и најдоцна до 30 април секоја година, до Министерството доставува збирен извештај изготвен врз основа на доставените годишни планови на единиците на локалната самоуправа и информациите за спроведување на програмите.

# Министерството го доставува извештајот од став (8) на овој член како дел од годишниот извештај за реализација на НАПЕЕ до Секретаријатот на Енергетската заедница.

# Министерот кој раководи со Министерството (во понатамошниот текст: Министерот), на предлог на Агенцијата, донесува правилник со кој се пропишуваат:

1. содржината и формата на програмата од ставот (1) на овој член;
2. содржината и формата на обрасците и методологијата за пресметки потребни за изготвување на програмата од ставот (1) на овој член;
3. начинот на изработка, содржината и формата на годишниот план од ставот (6) на овој член;
4. начинот на изработка, содржината и формата на извештајот за спроведување на програмата од ставот (1) на овој член за претходната година; и
5. начинот и постапките на доставување до Агенцијата на програмата, годишниот план и извештајот за спроведување на програмата за претходната година.

**Надлежности на Министерството**

**Член 8**

# Во однос на спроведувањето на овој закон, Министерството е надлежно за:

1. изготвување и предлагање на Стратегија за реконструкција на згради до Владата, во соработка со министерството надлежно за работите од областа на градежништвото;
2. изготвување и предлагање на НАПЕЕ до Владата;
3. вршење на надзор над работата на Агенцијата и единиците на локалната самоуправа, согласно овој закон;
4. издавање на лиценци на друштва и трговци поединци за вршење на енергетски контроли на големите претпријатија и енергетски контроли на згради;
5. издавање на овластувања на енергетските контролори на големите претпријатија и енергетските контролори на згради;
6. водење на регистар на овластени енергетски контролори и носители на лиценци за вршење на енергетски контроли; и
7. вршење на други надлежности согласно овој закон.

**Надлежности на Агенцијата**

**Член 9**

# Во однос на спроведувањето на овој закон, Агенцијата е надлежна за:

1. предлагање на мерки за реализација на политиките на енергетската ефикасност;
2. поднесување на иницијативи, како и предлагање и координирање на подготовката на студии и проекти за подобрување на енергетска ефикасност;
3. учество во подготовка на подзаконски акти кои произлегуваат од овој закон;
4. спроведување анализи за утврдување на предлог-цели за енергетска ефикасност за 2020 и 2030;
5. учество во подготовката на НАПЕЕ;
6. развој на секторски програми на државно ниво потребни за спроведување на НАПЕЕ;
7. следење и известување до Министерството за остварувањето на НАПЕЕ и неговите сродни програми;
8. издавање на решенија за избор на правни лица за спроведување на обуки за енергетски контролори и обуки за усовршување на енергетски контролори, како и следење на нивната работа;
9. изработка на програма за обука за енергетски контролори и програма за обука за усовршување на енергетски контролори;
10. давање на стручна поддршка на единиците на локална самоуправа или други државни органи при изработка на програми и мерки за подобрување на енергетската ефикасност;
11. воспоставување, управување, одржување и надградување на Информацискиот систем;
12. воспоставување, управување, одржување и надградување на МВП алатката; и
13. вршење на други работи согласно овој закон.

**III. ЕНЕРГЕТСКА ЕФИКАСНОСТ ВО ЈАВНИОТ СЕКТОР**

**Обврски на јавниот сектор**

**Член 10**

# Зградите кои се во сопственост и се користат од страна на лицата од јавниот сектор на државно ниво мораат да ги исполнуваат минималните барања за енергетски карактеристики на згради пропишани согласно овој закон и прописите донесени согласно овој закон.

# Службата за општи и заеднички работи при Владата, во соработка со Министерството, подготвува список на зградите со вкупна корисна подна површина над 250m2 кои не ги исполнуваат минималните барања за енергетски карактеристики, кои се во сопственост и се користат од страна на лицата од јавниот сектор на државно ниво, со исклучок на зградите наведени во член 37 од овој закон. Списокот се објавува на веб страницата на Министерството.

# За потребите на изготвување на списокот од ставот (2) од овој член, Службата за општи и заеднички работи при Владата доставува барање за доставување на податоци за енергетските карактеристики на зградите до лицата од јавниот сектор на државно ниво, кои се должни да ги достават бараните податоци во определениот рок.

# Списокот од ставот (2) од овој член особено ги содржи следните податоци:

1. вкупна корисна подна површина, изразена во m2; и
2. енергетските карактеристики или други релевантни енергетски податоци за соодветната зграда.

# Службата за општи и заеднички работи при Владата, во соработка со Министерството, подготвува предлог план за реконструкција на годишно ниво на најмалку 1% од вкупната корисна подна површина на зградите објавени во списокот од ставот (2).

# Планот за реконструкција од ставот (5) од овој член се однесува на период од три години и во него се наведуваат зградите кои се предмет на реконструкција, информации за зградата, лицето од јавниот сектор на државно ниво кое е корисник, локацијата и сопственикот на зградата, како и динамика со приоритет на реконструкција.

# Владата, на предлог на Министерството, донесува одлука со која го усвојува планот за реконструкција на згради кои ги користат лицата од јавниот сектор на државно ниво од ставот (5) од овој член.

# При изработка на планот за реконструкција од ставот (5), се земаат предвид целите и мерките предвидени со НАПЕЕ и Стратегијата за реконструкција на згради од членот 31 на овој закон.

# Средствата за спроведување на планот за реконструкција од ставот (5) се обезбедуваат од Буџетот на Република Северна Македонија и од други извори, согласно закон.

# Лицата од јавниот сектор кои користат згради кои не се опфатени со списокот од ставот (2) на овој член можат да ја унапредат енергетската ефикасност, особено преку:

1. усвојување на план за енергетска ефикасност со утврдени цели и мерки за заштеда на енергија;
2. воспоставување на систем за управување со енергијата;
3. спроведување на енергетски контроли и сертифицирање на згради;
4. користење на енергетски услуги и склучување на договори за финансирање на мерките од планот за енергетската ефикасност од точка 1) на овој став; и
5. спроведување на други програми за одржување или подобрување на енергетската ефикасност на долг рок.

**Информациски систем за следење и управување со потрошувачката на енергија**

**Член 11**

# Лицата од јавниот сектор се должни да ја следат и да управуваат со потрошувачката на енергија во зградите или градежните единици во коишто ја вршат дејноста на начин на кој се остварува заштеда на енергија, како и да ги спроведуваат пропишаните мерки за подобрување на енергетската ефикасност за кои се одговорни согласно НАПEE, програмите и годишните планови.

# Единиците на локалната самоуправа, покрај обврските од ставот (1) на овој член, се должни да ја следат и да управуваат со потрошувачката на енергија во јавното осветлување на начин на кој се остварува заштеда на енергија.

# Со цел исполнување на обврските од ставовите (1) и (2) од овој член, Агенцијата воспоставува и одржува единствен информациски систем за следење и управување со потрошувачката на енергија кај лицата од јавниот сектор (во натамошниот текст: „Информациски систем“).

# Информацискиот систем особено содржи податоци за потрошувачка на енергија и трошоци за потрошената енергија во зградите или градежните единици во кои лицата од јавниот сектор ја вршат дејноста, односно за јавното осветлување, нивни општи карактеристики, како и климатолошки податоци потребни за пресметување на енергетските карактеристики на зградите. На предлог на Агенцијата, Министерот со правилник за Информациски систем поблиску ги пропишува:

1. начинот на воспоставување, водење и одржување на Информацискиот систем;
2. содржината, формата и видот на податоци кои корисниците на Информацискиот систем ги прибираат, внесуваат и верифицираат;
3. начинот, постапката и роковите за внесување и верификација на податоците во информацискиот систем;
4. корисниците на Информацискиот систем и начинот на користење, објавување и пристап до информациите од Информацискиот систем;
5. начинот на определување на лицата од јавниот сектор кои имаат обврска за внесување на податоци во Информацискиот систем; и
6. овластувањата на лицата одговорни за прибирање, внесување и верификација на податоците во Информацискиот систем.

# Лицата од јавниот сектор кои се обврзани да внесуваат податоци во Информацискиот систем определени со правилникот за Информациски систем согласно ставот (4) точка 5) од овој член, како и секој градоначалник за својата единица на локална самоуправа, се должни да определат одговорни лица од редот на своите вработени или ангажираат надворешно стручно лице, кои имаат обврска да:

1. управуваат со производството на енергија во зградите и градежните единици во кои вршат активности, доколку такво производство постои;
2. ги евидентираат податоците за месечната потрошувачка на енергија за секоја зграда или градежна единица во која лицата од јавниот сектор ја вршат дејноста односно за јавното осветлување и истите да ги внесуваат во Информацискиот систем; и
3. ги евидентираат податоците за трошоци за потрошената енергија и истите да ги внесуваат во Информацискиот систем.

# Управата за хидрометеоролошки работи е должна од редот на своите вработени да определи одговорно лице задолжено за внесување на климатолошките податоци во информацискиот систем, најмалку еднаш годишно.

**Алатка за следење и верификација (МВП)**

**Член 12**

# Со цел следење на реализација на мерките за енергетска ефикасност за лицата од јавниот сектор, Агенцијата воспоставува и одржува електронска алатка за следење и верификација достапна на интернет (во натамошниот текст: „МВП алатка”).

1. На предлог на Агенцијата, Министерот со правилник за МВП алатката поблиску ги пропишува:
2. постапките и техничките параметри за воспоставување и надградување на МВП алатката според ниво на пристап;
3. обврски на лицата од јавниот сектор за внесување на податоци во МВП алатка;
4. правила за користење и надградување на МВП алатката;
5. методологија за пресметка на заштедите на енергија како резултат на спроведените мерките за енергетска ефикасност;
6. методологија за пресметка на постигнатите заштеди на енергија преку давање на енергетски услуги;
7. постапка за верификација на заштедите;
8. начинот на кој податоците од МВП алатката може да се применат при изработка НАПЕЕ, програми и годишните планови;
9. начинот и условите за назначување на одговорни лица кои се обврзани да внесуваат податоците во МВП алатката;
10. овластувањата на лицата назначени за анализа и верификација на податоците; и
11. начин на спроведување на обука за назначени лица.

# При изготвување на извештаите за реализација на НАПЕЕ, како и програмите и плановите за енергетска ефикасност на единиците на локална самоуправа пропишани согласно овој закон и прописите донесени согласно овој закон, Агенцијата ги користи податоците од МВП алатката.

**Набавки во јавниот сектор**

**Член 13**

# При набавка на производи што користат енергија и кои се предмет на енергетско означување согласно овој закон и прописите донесени согласно овој закон, чија што вредност е повисока од 70.000 евра во денарска противвредност, лицата од јавниот сектор на државно ниво се должни во техничката спецификација да ја наведат најниската прифатлива класа на енергетска ефикасност на производите кои се предмет на набавката, доколку тоа е економски оправдано и технички соодветно, при тоа водејќи сметка за конкуренцијата помеѓу економските оператори при спроведувањето на јавната набавка.

# При набавка на производи што користат енергија и кои не се предмет на енергетско означување согласно овој закон и прописите донесени согласно овој закон, чија што вредност е повисока од 70.000 евра во денарска противвредност, лицата од јавниот сектор на државно ниво се должни да набавуваат производи со најниско ниво на енергетска ефикасност утврдено со методологијата пропишана со правилникот од ставот (5) на овој член, доколку тоа е економски оправдано и технички соодветно, при тоа водејќи сметка за конкуренцијата помеѓу економските оператори при спроведувањето на јавната набавка.

# При набавки на услуги и работи со вредност повисока од 70.000 евра во денарска противвредност, лицата од јавниот сектор на државно ниво се должни да ги обврзат понудувачите, при извршувањето на услугите или работите предмет на јавната набавка да користат само производи кои ги задоволуваат барањата наведени во ставот (1) односно ставот (2) од овој член. Оваа обврска се однесува исклучиво на нови производи кои се набавуваат од страна на понудувачите, делумно или целосно, за давање на предметните услуги или работи.

# Кога лицата од јавниот сектор на државно ниво набавуваат или изнајмуваат простории за сопствена употреба, зградите и градежните единици во кои се наоѓаат таквите простории мора да поседуваат соодветен сертификат за енергетски карактеристики кој ги исполнува минималните барања за енергетска ефикасност во согласност со правилникот за енергетски карактеристики на згради.

# Министерот, по добиено позитивно мислење од Бирото за јавни набавки, донесува правилник со кој се пропишуваат:

1. најниските прифатливи класи на енергетска ефикасност на производите од ставот (1) од овој член, по групи на производи кои се предмет на енергетско означување согласно овој закон и прописите донесени согласно овој закон;
2. методологија за утврдување на нивото на енергетска ефикасност за производите кои не се предмет на енергетско означување согласно овој закон и прописите донесени согласно овој закон;
3. најниската класа на енергетска ефикасност на зградите и градежните единици од ставот (4) на овој член; и
4. други прашања во врска со спроведувањето на постапките за јавни набавки од страна на лицата од јавниот сектор на државно ниво согласно овој член.

**IV. ОБВРЗУВАЧКА ШЕМА И АЛТЕРНАТИВНИ МЕРКИ**

**Обврзувачка шема за енергетска ефикасност и алтернативни мерки**

**Член 14**

# Владата, на предлог на Министерството, донесува уредба со која се утврдува обврзувачка шема за енергетска ефикасност (во понатамошниот текст: „ОШЕЕ“) каде се уредуваат правата и обврските на операторите на дистрибутивните системи и/или снабдувачите со енергија на пазарите (во понатамошниот текст „обврзани страни со ОШЕЕ“) за постигнување на заштеди во финалната потрошувачка на енергија, која особено содржи:

1. определување на обврзаните страни со ОШЕЕ;
2. методологија за пресметка на годишни заштеди во потрошувачката на финална енергија, за секој тип на енергент од обврзаните страни со ОШЕЕ посебно;
3. точно определени цели на годишни заштеди во потрошувачката на финалната енергија, за секој тип на енергент за секоја од обврзаните страни со ОШЕЕ посебно;
4. мерки со кои се достигнуваат целите за енергетска ефикасност утврдени со ОШЕЕ;
5. правила за известување од страна на обврзаните страни со ОШЕЕ, како и правила за следење и верификација на заштедите од страна на Агенцијата; и
6. правила во врска со плаќања од страна на обврзаните страни со ОШЕЕ спрема Фондот за енергетска ефикасност од членот 30 од овој закон после неговото воспоставување.

# Целите за заштеда во потрошувачката на финална енергија, методологијата за пресметка на целите и референтниот период за утврдувањето на целите се утврдуваат со уредбата од ставот (1), во согласност со преземените обврски со ратификуваните меѓународни договори.

# Со уредбата од ставот (1), Владата може да пропише и алтернативни мерки за достигнување на целите за заштеди во потрошувачката на финална енергија кои се утврдени со ОШЕЕ, при тоа определувајќи кој дел од целите за заштеди е планирано да се достигне со примена на алтернативните мерки.

# Владата го определува обемот на поддршка за алтернативните мерки согласно овој закон и прописите за државна помош.

# Ако уредбата од ставот (1) ги определува операторите на дистрибутивните системи како обврзани страни со ОШЕЕ, Регулаторната комисија за енергетика, преку соодветните тарифни системи, ги признава трошоците во врска со обврските за операторите на дистрибутивните системи утврдени со ОШЕЕ.

# Ако со уредбата од ставот (1) се пропишани и алтернативни мерки од ставот (3) на овој член, уредбата содржи правила во однос на начинот на достигнување на целите за заштеда во врска со паралелната примена на ОШЕЕ и алтернативните мерки, како и правила за известување, следење и верификација на заштедите од примената на алтернативни мерки.

# Агенцијата е надлежна да го следи спроведувањето на ОШЕЕ, во соработка и со поддршка од страна на Регулаторната комисија за енергетика и водни услуги (во понатамошниот текст: „Регулаторна комисија за енергетика“).

# Агенцијата може да побара од Регулаторната комисија за енергетика дополнителни податоци потребни за следењето од ставот (7) на овој член.

# Агенцијата на својата веб страница, за секоја од обврзаните страни со ОШЕЕ посебно, ги објавува планираните и остварените заштеди на финалната потрошувачка на енергија на годишно ниво.

# Најдоцна до 31 јануари секоја година, секоја од обврзаните страни со ОШЕЕ е должна да поднесува до Министерството и Агенцијата податоци за вкупните продажби на енергија, географската дистрибуција на енергенти на територијата на целата држава, податоци за категориите на потрошувачи согласно правилата за тарифните системи за дистрибуција каде што е тоа применливо, како и предлог мерки кои имаат за цел да ја подобрат енергетската ефикасност и други податоци кои се неопходни за спроведување на обврзувачката шема за енергетска ефикасност, алтернативните мерки и НАПЕЕ.

# Министерот, во рок од 30 дена од донесувањето на уредбата од ставот (1) од овој член, го известува Секретаријатот на Енергетската Заедница за мерките и начинот на постигнување на целите утврдени со уредбата.

**V. ЕНЕРГЕТСКИ КОНТРОЛИ НА ГОЛЕМИТЕ ПРЕТПРИЈАТИЈА**

**Обврски на големите претпријатија за задолжителна енергетска контрола**

**Член 15**

# Сите големи претпријатија се должни да спроведуваат енергетска контрола на секои четири години, согласно одредбите на овој закон и правилникот за енергетска контрола на големите претпријатија.

# Со задолжителните енергетски контроли на големите претпријатија се обезбедува:

1. процена и исплатливост на можностите за намалување на потрошувачката на енергија во зградите, придружните (помошните) постројките, опремата и индустриските процеси;
2. утврдување на остварените заштеди како резултат од примената на мерките за подобрување на енергетската ефикасност и заштедата на енергија; и
3. намалување на емисиите на штетни материи во околината.

# Енергетската контрола од ставот (1) на овој член ја вршат:

1. надворешни овластени енергетски контролори на големите претпријатија, врз основа на договор помеѓу големото претпријатије и носителот на лиценца за вршење на енергетска контрола на големите претпријатија; или
2. овластени енергетски контролори на големите претпријатија, кои се вработени во големото претпријатие.

# Големите претпријатија немаат обврска да спроведуваат енергетска контрола согласно ставот (1) на овој член доколку:

1. имаат спроведено систем за управување со енергија или управување со животната средина сертифициран од независно овластено тело, кој е во согласност со соодветните европски или меѓународни (ISO) стандарди, под услов системот на управување да вклучува енергетска контрола која ги исполнува условите пропишани согласно со правилникот за енергетска контрола на големите претпријатија; или
2. енергетската контрола се спроведува како дел од поширок систем за управување со ризиците врз животната средина во рамките на интегрирана еколошка дозвола издадена во согласност со прописите од областа на заштитата на животната средина, под услов системот на управување со ризиците да вклучува енергетска контрола која ги исполнува условите пропишани согласно со правилникот за енергетска контрола на големите претпријатија.

# Големите претпријатија, во рок од 30 дена од денот на спроведување на енергетската контрола се должни да достават известување до Агенцијата, како и да го достават извештајот од спроведената енергетска контрола заедно со податоците кои се користени при изработка на извештајот.

# Во случаите од ставот (4), големите претпријатија се должни да го достават соодветниот сертификат, интегрирана еколошка дозвола или друга документација со која се потврдува дека воспоставените системи вклучуваат енергетска контрола која ги исполнува условите пропишани согласно со правилникот за енергетска контрола на големите претпријатија, во рок од 30 дена од издавањето на соодветниот сертификат, дозвола или друг документ. Доколку се исполнети условите пропишани со овој закон и со правилникот за енергетска контрола на големите претпријатија, Агенцијата во рок од 30 дена од денот на приемот на соодветната документација, издава потврда за исполнување на обврската на големите претпријатија од овој член.

# Агенцијата води службена евиденција за доставени известувања, сертификати или интегрирани еколошки дозволи и други документи согласно ставовите (5) и (6) на овој член, како и за издадените потврди за извршена енергетска контрола согласно ставот (6) на овој закон.

# Малите и средните претпријатија можат да спроведуваат доброволни енергетски контроли или воспоставуваат системи за управување со енергијата, преку примена на одредбите од овој закон и прописите донесени согласно овој закон кои се однесуваат на задолжителните енергетски контроли на големите претпријатија.

# Спроведувањето на доброволни енергетски контроли или воспоставувањето на системи за управување со енергијата кај малите и средните претпријатија се поттикнува од страна на Агенцијата, особено преку:

1. развивање на програми за спроведување на доброволни енергетски контроли и спроведување на препораките од извршените контроли;
2. промовирање на предностите од управувањето со енергијата преку презентации на студии на случај за најдобрите практики кај малите и средните претпријатија;
3. развивање на програми за подигнување на свеста на јавноста за придобивките од енергетските контроли преку соодветни советодавни услуги; и
4. учество во развојот на дополнителни обуки и други програми наменети за енергетските контролори, а во врска со доброволните енергетски контроли кај малите и средните претпријатија.

**Спроведување на енергетска контрола кај големите претпријатија**

**Член 16**

# Министерот донесува правилник за енергетска контрола на големите претпријатија со кој поблиску се уредуваат:

1. спроведувањето на енергетската контрола од страна на носителите на лиценци за вршење на енергетски контроли на големите претпријатија;
2. спроведувањето на внатрешна енергетска контрола на големите претпријатија од страна на овластени контролори вработени во големите претрпијатија;
3. условите и останатите барања во врска со воспоставување на системи за управување со енергија во рамките на систем за управување со енергија или управување со животната средина сертифициран од независно овластено тело, кој е во согласност со соодветните европски или меѓународни (ISO) стандарди;
4. условите и останатите барања во врска со спроведувањето на енергетската контрола како дел од поширок систем за управување со ризиците врз животната средина во рамките на интегрирана еколошка дозвола;
5. методологија за пресметка и верификација на заштедата на енергија на големите претпријатија;
6. содржината и формата на извештајот за спроведена енергетска контрола, начин на подготовка на извештајот и лица задолжени за негова верификација;
7. содржината и формата на известувањата од член 15 ставови (5) и (6) од овој закон и потребните документи кои се доставуваат кон известувањето;
8. основните елементи на програмата и начинот на вршење на обука и полагање на стручен испит за енергетски контролори на големите претпријатија;
9. основни елементи на програмата за усовршување на енергетските контролори;
10. критериумите и постапката за издавање, продолжување, признавање и одземање на овластување за енергетски контролор на големите претпријатија;
11. постапката за издавање, продолжување, признавање и одземање на лиценца за вршење на енергетска контрола на големите претпријатија;
12. начинот, постапката и условите за избор на правни лица што вршат обуки за енергетски контролори и усовршување на енергетските контролори на големите претпријатија;
13. содржината и формата на барањето за издавање, продолжување и признавање на овластување за енергетски контролор на големите претпријатија;
14. содржината и формата на барањето за издавање, продолжување и признавање на лиценца за вршење на енергетска контрола на големите претпријатија;
15. формата, содржината и начинот на водење на регистарот на издадени, одземени и признаени овластувања за енергетски контролори и регистарот на издадени, одземени и признаени лиценци за вршење енергетска контрола на големите претпријатија;
16. содржината и формата на овластувањето за енергетски контролор и лиценцата за вршење на енергетска контрола на големите претпријатија;
17. начин на вршење на инспекциите на системи за греење и климатизација со инсталиран капацитет над 70 kW и формата на извештајот кој се доставува до Агенцијата, а особено одредби кои ги уредуваат:
* содржината, начинот и роковите за контрола на работењето на котлите, соодветно другите ложишта, вклучувајќи го и системот за греење на објектот, или индивидуалните делови од системот за греење,
* граничните вредности на состојбата на процесот на согорување, рокови и мерки за постигнување на овие вредности според инсталираните капацитет на котли или печки,
* формата и содржината на извештајот за извршената инспекција и начинот на евидентирање на податоците добиени со мерења,
* начинот на вршење на надзор на изготвени извештаи за наодите од инспекцијата на системите за греење и на системите за климатизација;
1. постапката за признавање на овластувања на контролори и лиценци за вршење на енергетски контроли на големите претпријатија издадени од страна на надлежни органи на други држави; и
2. други прашања во врска со енергетската контрола на големите претпријатија.

# Нарачателот на енергетската контрола е должен на носителот на лиценца за вршење на енергетска контрола на големите претпријатија со кој склучил договор за енергетска контрола да му ги достави на увид сите податоци, техничка и друга документација за предметот за енергетска контрола и да му овозможи услови за непречено вршење на енергетска контрола. Носителот на лиценца за вршење на енергетска контрола на големите претпријатија наплаќа надомест за спроведената контрола и издадениот извештај. Начинот на утврдување на висината на надоместокот се пропишува со тарифникот за енергетски контроли што го донесува Министерството, врз основа на претходно одобрување од Владата.

# Извештајот за спроведената енергетската контрола може да се стави на располагање на даватели на енергетски услуги согласно овој закон.

# Агенцијата врши годишно испитување на квалитетот на спроведените енергетски контроли, по случаен избор и согласно начелата на транспарентност и недискриминација, преку проверка на статистички значаен и репрезентативен примерок од сите извршени енергетски контроли на големите претпријатија. За оваа намена, Агенцијата може да ангажира соодветно квалификуван надворешен експерт или правно лице.

**Овластени енергетски контролори на големите претпријатија**

**Член 17**

# Министерството ги спроведува испитите и издава овластувања за енергетски контролори на големите претпријатија, на начин и во постапка пропишани во правилникот за енергетска контрола на големите претпријатија.

# Со овластување за енергетски контролор на големите претпријатија може да се стекне секое физичко лице ако ги исполнува следните услови:

1. да има најмалку завршено високо образование во областите и насоките утврдени со правилникот за енергетски контроли на големите претпријатија;
2. да има најмалку пет години работно искуство на работи на испитување, проектирање, надзор, одржување или водење на енергетски или процесни постројки, вршење на енергетски контроли или други енергетски услуги во индустријата, или работа на стручни или научни дејности од областа на енергетиката;
3. да поседува уверение за завршена обука за енергетски контролор на големите претпријатија кај правните лица овластени за спроведување на обуки за енергетски контролори на големите претпријатија; и
4. положен стручен испит за енергетски контролор на големите претпријатија.

# Физичкото лице кое се стекнало со овластување за енергетски контролор на големите претпријатија може да врши енергетска контрола доколку е:

1. вработено кај носител на лиценца за вршење на енергетска контрола на големите претпријатија; или
2. вработено кај големо претпријатие согласно член 15 став (3) точка 2) од овој закон, за потребите на работодавачот.

# Овластувањето за енергетски контролор на големите претпријатија од ставот (1) на овој член важи за период од три години, со можност за продолжување од по три години. Овластувањето може да се продолжи само ако енергетскиот контролор на големите претпријатија успешно заврши обука за усовршување на енергетските контролори на големите претпријатија, согласно правилникот за енергетска контрола на големите претпријатија. Енергетскиот контролор на големите претпријатија поднесува барање за продолжување на овластувањето најдоцна 30 дена пред истекот на рокот на важност на важечкото овластување.

# Министерот донесува решение за одземање на овластувањето на енергетскиот контролор за вршење на енергетски контроли на големите претпријатија, ако:

1. енергетскиот контролор на големите претпријатија не ја врши енергетската контрола независно и објективно, односно во согласност со овој закон и прописите и правилата донесени врз основа на овој закон;
2. на енергетскиот контролор на големите претпријатија му е изречена прекршочна санкција забрана за вршење на професија; или
3. делумно или целосно ја изгуби деловната способност.

# Против решението за одземање на овластувањето од ставот (5) на овој член може да се поведе управен спор.

# Енергетскиот контролор на кого му е одземено овластувањето врз основа на ставот (5) точка 1) од овој член не може да поднесе барање за издавање на ново овластување пред истекот на период од најмалку една година сметано од денот на одземањето на овластувањето.

# Министерството води регистар на издадени, одземени и признаени овластувања за енергетски контролори во индустријата и комерцијалниот сектор, кој го објавува на својата веб страница.

# Енергетскиот контролор во индустријата и комерцијалниот сектор на кого му е одземено овластувањето врз основа на ставот (5) точки 2) и 3) на овој член по истекот на времето за која е изречена прекршочната санкција, односно по престанок на причините за делумно губење на деловната способност, со доставување на соодветен акт од надлежен орган може да побара продолжување на важењето на овластувањето.

# Енергетскиот контролор на големите претпријатија не смее да извршува енергетска контрола кај нарачател правно лице:

1. во кое поседува акции или удел;
2. со кое соработувал во инсталацијата на постројките, зградите или опремата, или вршел работи на одржување на постројките или опремата за кои се бара енергетската контрола; или
3. во кое е член на орган на управување односно надзор, прокурист или полномошник.

# Енергетскиот контролор на големите претпријатија не смее да извршува енергетска контрола ако нарачателот, сопственикот на удели или акции во нарачателот или законскиот застапник на нарачателот е физичко лице:

1. со кое соработувал во инсталацијата на постројките, зградите или опремата, или вршел работи на одржување на постројките или опремата за кои се бара енергетската контрола; или
2. со кој е брачен другар или близок роднина (во права линија без ограничување и странична линија до трет степен).

**Обуки на енергетските контролори на големите претпријатија**

**Член 18**

# Агенцијата, најмалку еднаш на три години, објавува повик за избор на правни лица за спроведување на обуки за енергетски контролори на големите претпријатија, како и за усовршување на енергетските контролори на големите претпријатија.

# Агенцијата ги изготвува и донесува програмите за обука и усовршување на енергетските контролори на големите претпријатија најдоцна до 31 октомври во годината во која се врши избор на правни лица за спроведување на обуки. Програмите се објавуваат во „Службен весник на Република Северна Македонија” и на веб страницата на Агенцијата.

# Агенцијата донесува решение за избор на правни лица за спроведување на обука и усовршување на енергетски контролори на големите претпријатија врз основа на критериуми пропишани со правилникот за енергетска контрола на големите претпријатија. Решението за избор е со важност од три години.

# Агенцијата води евиденција на избраните правни лица од ставот (1) на овој член и истата ја објавува на својата веб страница.

# Правните лица од ставот (1) на овој член се должни да ги спроведуваат обуката и усовршувањето на енергетски контролори согласно правилникот за енергетски контроли на големите претпријатија и програмата за обука и програмата за усовршување на енергетските контролори на големите претпријатија од став (2) од овој член.

# Агенцијата врши контрола на квалитетот на спроведувањето на обуките и усовршувањето на енергетски контроли и доколку утврди неправилности или непочитување на одредбите на овој закон или правилникот за енергетска контрола на големите претпријатија, може да донесе решение со кое се укинува решението за избор на правно лице за организирање обука на енергетски контролори на големите претпријатија. Против решението на Агенцијата за укинување на решението за избор може да се поведе управен спор.

# Правните лица од ставот (1) издаваат уверение за успешно завршена обука за енергетски контролор и уверение за успешно завршена обука за усовршување на енергетски контролор на големите претпријатија, најдоцна 15 дена после завршувањето на обуката.

# Максималните висини на надоместокот за учество на обука, како и за учество на обука за усовршување на енергетските контролори, трошоците за полагање на испитот и висината на надоместокот на членовите на комисијата за спроведување на испити се утврдуваат со тарифникот за енергетски контроли што го донесува Министерството, врз основа на претходно одобрување од Владата.

# Овластување за вршење на енергетска контрола на големите претпријатија издадена од надлежно тело на друга држава може да се признае од страна на Министерството, на барање на овластеното лице. Постапката, потребната документација и останатите услови за признавање овластувањето или друг соодветен документ за спроведување на енергетска контрола на големите претпријатија се пропишуваат со Правилникот за енергетски контроли на големите претпријатија.

# Министерството наплатува надоместок за признавање на овластување за вршење на енергетска контрола на големите претпријатија издадена од надлежно тело на друга држава определен со тарифникот за енергетските контроли што го донесува Министерството, а го одобрува Владата.

**Носители на лиценца за вршење на енергетска контрола на големите претпријатија**

**Член 19**

# Со лиценца за вршење на енергетска контрола на големите претпријатија може да се стекне трговец поединец или правно лице кое има вработено најмалку еден овластен енергетски контролор на големите претпријатија.

# Лиценцата од ставот (1) на овој член се издава врз основа на поднесено барање до Министерството кон кое се приложуваат документите пропишани согласно правилникот за енергетски контроли на големите претпријатија.

# Доколку подносителот на барањето од ставот (2) на овој член не го исполнува условот утврден во ставот (1) или поднесе нецелосно барање од ставот (2) на овој член, Министерот донесува решение со кое се одбива барањето.

# За издавање и продолжување на лиценца за вршење на енергетска контрола на големите претпријатија се наплатува надоместок определен во тарифникот за енергетските контроли што го донесува Министерството, врз основа на претходно одобрување од Владата.

# Лиценцата за вршење на енергетска контрола на големите претпријатија важи за период од пет години, со можност за продолжување од по пет години. Лиценцата може да се продолжи доколку носителот на лиценца кој го исполнува условот од ставот (1) на овој член, поднесе барање за продолжување на лиценцата до Министерството, најдоцна 30 дена пред истекот на постојната лиценца.

# Извештајот за спроведена енергетската контрола на големите претпријатија го изготвува носител на лиценца и истиот мора да биде заверен и да биде потпишан од овластен енергетски контролор на големите претпријатија на начин уреден со правилникот за енергетска контрола на големите претпријатија од членот 16 на овој закон.

# Носителот на лиценца е должен да води евиденција за извршените енергетски контроли и да ја чува документацијата за извршените контроли најмалку десет години.

# За секоја настаната промена во уписот во трговскиот регистар или регистарот за други правни лица и/или за промени во врска со вработените енергетски контролори, носителот на лиценца за вршење на енергетска контрола на големите претпријатија е должен да го извести Министерството во рок од 15 дена од настанатата промена, со приложување на соодветен доказ за настанатата промена.

# Лиценцата или друг соодветен документ за вршење на енергетска контрола на големите претпријатија издадена од надлежно тело на друга држава може да се признае од страна на Министерството, на барање на носителот. Постапката, потребната документација и останатите услови за признавање на лиценцата или друг соодветен документ за вршење на енергетска контрола на големите претпријатија се пропишуваат со Правилникот за енергетски контроли на големите претпријатија.

# Министерството наплатува надоместок за признавање на лиценца за вршење на енергетска контрола на големите претпријатија издадена од надлежно тело на друга држава определен со тарифникот за енергетските контроли што го донесува Министерството, а го одобрува Владата.

# Министерството донесува решение за одземање на лиценцата за вршење на енергетски контроли на големите претпријатија, ако:

1. носителот на лиценца престанал да го исполнува условот од ставот (1) на овој член;
2. носителот на лиценца не го достави годишниот извештај во пропишаниот рок до Агенцијата;
3. носителoт на лиценца не ја врши енергетската контрола независно, самостојно и објективно, во согласност со овој закон и прописите донесени врз основа на овој закон;
4. носителот на лиценца не го извести Министерството за секоја настаната промена согласно ставот (8) на овој член; или
5. Агенцијата, два или повеќе пати утврди недоволен квалитет на извештајот при проверката за обезбедување на квалитетот на енергетските контроли согласно член 16 став (4) од овој закон.

# Против решението на Министерството од ставовите (3) и (11) на овој член може да се поведе управен спор.

# Носителот на лиценца е должен најдоцна до 31 декември во тековната година да достави до Министерството доказ од надлежен орган за водење на евиденција на вработени лица за исполнување на условот од ставот (1) на овој член.

# Носителот на лиценца е должен, најдоцна до 31 јануари во тековната година, да достави до Агенцијата годишен извештај за извршените енергетски контроли во претходната календарска година, кон кој ги приложува сите поединечни извештаи за извршените енергетски контроли за извештајниoт период.

# Агенцијата, врз основа на годишните извештаите од ставот (14) на овој член, подготвува годишен извештај во врска со спроведените енергетски контроли на големите претпријатија сектор во текот на претходната календарска година и истиот го доставува до Министерството најдоцна до 31 март во тековната година.

# Министерството води регистар за издадени, одземени и признаени лиценци за вршење на енергетски контроли на големите претпријатија, кој го објавува на својата веб страница и го ажурира на секои шест месеци.

**VI. ЕНЕРГЕТСКА ЕФИКАСНОСТ ПРИ ПРЕНОС, ДИСТРИБУЦИЈА И СНАБДУВАЊЕ СО ЕНЕРГИЈА**

**Мерење, наплата и информации**

**Член 20**

# Операторите на системите за пренос и дистрибуција на електрична енергија и природен гас, како и операторот на системот за дистрибуција на топлинска енергија, во согласност со обврските од законот за енергетика, се должни да направат техничка и економска проценка за сите трошоци и придобивки за пазарот, како и зголемување на енергетската ефикасност од воведување на напредни системи за мерење и паметни мрежи.

# Регулаторната комисија за енергетика, преку тарифите за пренос и дистрибуција, доколку е технички возможно и економски исплативо во однос на потенцијалните заштеди на енергија, обезбедува поставување на повеќефункционални броила и паметни системи за мерење кај потрошувачи на електрична енергија, топлинска енергија и природен гас кои ја одразуваат реалната потрошувачка на енергија на потрошувачите и обезбедуваат информации за реалното време на користење, како и други мерки и обврски спрема операторите на системите за дистрибуција и снабдувачите со енергија во врска со енергетска ефикасност при мерењето, наплатата и информациите спрема потрошувачите.

# Регулаторната комисија за енергетика го следи спроведувањето на мерките и обврските од ставот (1) на овој член согласно одредбите на законот за енергетика и соодветните правила и прописи донесени согласно тој закон.

# Начинот на пресметка, фактурирање и наплата на испорачаната енергија, како и неопходни информации и известувања до потрошувачите во врска со реалната потрошувачка и трошоците, Регулаторната комисија за енергетика ги регулира согласно одредбите на законот за енергетика и соодветните правила и прописи донесени согласно тој закон.

**Енергетска ефикасност при пренос и дистрибуција**

**Член 21**

# Операторите на системите за пренос и дистрибуција на електрична енергија и природен гас, како и операторот на системот за дистрибуција на топлинска енергија, во согласност со обврските од законот за енергетика, при планирањето на развојот на соодветните системи за подрачјето на кое ја вршат дејноста, се должни да направат процена на намалување на загубите и потенцијалот за подобрување на енергетска ефикасност во нивните системи.

# Проценката од став (1) на овој член посебно содржи податоци за потенцијалот за подобрување на енергетска ефикасност:

1. во електропреносниот систем и системот за пренос на природен гас;
2. во електродистрибутивниот систем и системот за дистрибуција на природен гас;
3. при управувањето со оптоварувањата и интероперабилност;
4. при поврзувањето на системите со постројки за производство на електрична енергија, вклучувајќи испитување на потенцијалот за пристап до микропостројки за производство на електрична енергија; и
5. дистрибуција на топлинска енергија или ладење од централизирано производство.

# Во согласност со обврските од законот за енергетика, за секој регулиран период операторите од ставот (1) на овој член изработуваат план за инвестирање кој содржи мерки и инвестиции за постигнување на трошковно-ефективни енергетски подобрувања на соодветните системи за електрична енергија, природен гас и топлинска енергија, притоа имајќи ги предвид барањата за одржувањето на доверливоста и сигурноста на мрежата.

# Регулаторната комисија за енергетика може да побара од операторите од ставот (1) на овој член да достават дополнителни информации за направените процени за намалување на загубите, во соодветен обем и форма.

# Операторите се должни да ги достават податоците од став (4) на овој член, во рок утврден во барањето од Регулаторната комисија за енергетика.

# Операторот на системот за дистрибуција на топлинска енергија е должен, по претходно одобрување од Регулаторната комисија за енергетика, на своите потрошувачи да им обезбеди информации за  ефикасноста на системот за централно греење, како и за учеството на обновливи извори на енергија.

# Потрошувач кој е приклучен на неефикасен систем за централно греење и/или ладење може да се исклучи од системот со цел да се обезбеди поефикасно греење и/или ладење, ако докаже дека системот кој планира да го користи ќе обезбеди подобри енергетски перформанси, односно ќе биде поефикасен, еколошки поприфатлив и ќе го намали користењето на примарна енергија во споредба со системот за централно греење на кој е приклучен, земајќи ја предвид енергијата потребна за екстракција, конверзија, транспорт и дистрибуција.

# Условите и начинот за исклучување на потрошувачите се дефинирани во правилата за снабдување со топлинска енергија донесени согласно законот за енергетика.

**Стимулативни мерки за енергетска ефикасност при пренос и дистрибуција**

**Член 22**

# Регулаторната комисија за енергетика во остварувањето на своите надлежности согласно законот за енергетика, при одлучувањето во врска со функционирањето на инфраструктурата за електрична енергија и природен гас ја зема во предвид енергетската ефикасност.

# Регулаторната комисија за енергетика, преку тарифните системи, во согласност со законот за енергетика и земајќи ги предвид трошоците и придобивките од секоја мерка, може да обезбеди стимулации за операторите на системите за пренос и дистрибуција на електрична енергија и природен гас да им нудат услуги на корисниците на системот, и со кои им овозможуваат спроведување мерки за подобрување на енергетската ефикасност во контекст на континуиран развој на паметни мрежи.

# Услугите од ставот (2) на овој член може да ги определи операторот на системот и притоа не смее да загрози сигурноста и безбедноста на системот.

# Регулаторната комисија за енергетика обезбедува отстранување на оние услови во тарифите за пренос и дистрибуција коишто се штетни за целокупната ефикасност (вклучително енергетската ефикасност) на производството, преносот, дистрибуцијата и снабдувањето со електрична енергија, како и на условите коишто може да го попречат учеството на одговорот на побарувачката на пазарот на балансна енергија и набавката на услугите од ставот (2) на овој член.

# Снабдувачите со електрична енергија, топлинска енергија и природен гас, имаат обврска да обезбедат информации до потрошувачите во врска со достапни мерки за подобрување на енергетската ефикасност и ефектите од тие мерки, достапните механизми за финансирање, видовите на договори за енергетски услуги, како и податоци за контакт со давателите на енергетски услуги, вклучувајќи ЕСКО претпријатија, со објавување на податоците на нивните веб страници, и периодично преку јавните медиуми, во согласност со соодветните правила за снабдување донесени согласно законот за енергетика.

# Регулаторната комисија за енергетика има обврска да известува за обврските кои се однесуваат на членовите 21 и 22 од овој закон во годишниот извештај.

**Промовирање на енергетска ефикасност при греење и климатизација**

**Член 23**

# Со цел промоција на енергетската ефикасност и искористување на системите за греење и климатизација, Програмата за реализација на Стратегијата за развој на енергетиката која се донесува согласно законот за енергетика, покрај другото, содржи и сеопфатна проценка на потенцијалот за примена на високоефикасно комбинирано производство на енергија и ефикасни системи за централно греење и климатизација.

# Проценката од ставот (1) на овој член содржи и идентификување на економски најисплатливите решенија, анализа на трошоците и придобивките, врз основа на климатските услови, економската спроводливост и техничката соодветност.

# Министерството ја доставува проценката од ставот (1) на овој член до Секретаријатот на Енергетската заедница.

**Анализа на трошоци и придобивки при барања за издавање овластување за изградба на нови објекти за производство на електрична и/или топлинска енергија**

**Член 24**

# Лицата кои поднесуваат барања за издавање на овластување за изградба на нови објекти или проширување на постојни објекти за производство на електрична и/или топлинска енергија, се должни да направат да спроведат претходна анализа на трошоците и придобивките (cost-benefit) и да ја поднесат до надлежниот орган определен согласно законот за енергетика, како дел од потребната документација за издавање на овластување, во следните случаи:

1. при изградба на нов енергетски објект за производство на електрична енергија (термоцентрала) со вкупен топлински капацитет на влез во постројката поголем од 20MW, со цел да се проценат трошоците и придобивките при работата на инсталацијата како високо ефикасна комбинирана постројка (ВЕКП);
2. при суштинско реновирање на постоечки енергетски објект за производство на електрична енергија (термоцентрала) со вкупен топлински капацитет на влез во постројката поголем од 20MW, со цел да се проценат трошоците и придобивките од конвертирање во ВЕКП;
3. при планирање на изградба или суштинско реновирање на индустриска енергетска постројка со вкупен топлински капацитет на влез поголем од 20MW која произведува отпадна топлина со ниво на температура кое овозможува економски оправдана употреба, со цел да се проценат трошоците и придобивките при искористување на отпадната топлина за задоволување економски оправдана побарувачка, вклучително и преку когенерација, како и поврзување на таа инсталација кон дистрибутивен систем за централно греење и ладење;
4. при планирање на изградба на нов дистрибутивен систем за централно греење и ладење, или во постоечки систем за централно греење или ладење се планира нова инсталација за производство на енергија со вкупен влез на топлина од над 20 MW, или таква постоечка инсталација треба да биде значително реновирана, со цел да се процени трошокот и придобивките од искористување на отпадната топлина од блиските индустриски инсталации.

# Обврската од ставот (1) не се применува на:

1. oние постројки за производство на електрична енергија кои работат во период при најголема побарувачка на електрична енергија или се користат како резерва, а кои се планирани просечно во период од пет години да работат помалку од 1.500 часа годишно. Исполнувањето на овие критериуми се проверува врз основа на соодветна постапка; и
2. постројки коишто треба да бидат лоцирани во близина на локација за геолошко складирање на CO2, одобрени согласно посебни критериуми.

# Министерот донесува упатство со кое се уредува содржината, како и минималните и посебните барања, за изработка на анализата на трошоците и придобивките од ставот (1) на овој член.

**Високоефикасни комбинирани постројки и гаранции за потекло**

**Член 25**

# Агенцијата води регистар на издадени, пренесени и одземени гаранции за потекло на електрична енергија произведена од високоефикасни комбинирани постројки (во натамошниот текст: „ГПВЕКП“), кој се објавува на нејзината веб страница.

# ГПВЕКП е со стандардна големина од 1 мегават час (1MWh) и за секоја произведена единица на енергија од високоефикасни комбинирани постројки се издава само една гаранција за потекло. Агенцијата обезбедува иста единица на енергија од високоефикасни комбинирани постројки да се зема предвид само еднаш.

# ГПВЕКП може да добие производител на електрична енергија од постројка заведена во регистарот на ВЕКП, којшто не се стекнал со статус на повластен производител согласно законот за енергетика.

# За издавање на ГПВЕКП од ставот (1) на овој член производителот на енергија од високоефикасни комбинирани постројки е должен да уплати надоместок на сметката на Агенцијата, според тарифникот којшто по претходно одобрување од Владата, го донесува Агенцијата.

# ГПВЕКП содржи податоци за производителот и постројката, за топлинската вредност на користеното гориво, периодот на производството, искористувањето на произведената топлинска енергија, количеството на произведената електрична енергија и заштедите на примарна енергија пресметани согласно со методологијата за пресметка пропишана со правилникот за ВЕКП и ГПВЕКП од ставот (9) на овој член.

# Регулаторната комисија за енергетика, на барање од Агенцијата, е должна да обезбеди податоци со кои се обезбедува точноста и сигурноста на ГПВЕКП, како и нивна заштита од злоупотреби.

# ГПВЕКП издадени од странски држави се признаваат под услови и начин пропишани во согласност со овој закон и Правилникот за ВЕКП и ГПВЕКП од ставот (9) од овој член. Признавањето на ГПВЕКП може да се одбие доколку постои сомневање во однос на точноста и веродостојноста на податоците за што Министерството доставува известување со образложение до Секретаријатот на Енергетската заедница.

# Агенцијата подготвува и доставува годишни извештаи до Министерството во однос на работењето на системот за издавање, регистрирање, пренесување, признавање и одземање на ГПВЕКП.

# Министерот, по претходно добиено мислење од Агенцијата, донесува правилник за ВЕКП и ГПВЕКП, со кој поблиску пропишува:

1. методологијата за пресметка на коефициентот на полезно дејство на ВЕКП за производство на електрична и топлинска енергија;
2. методологијата за процена на заштедата на примарната енергија во ВЕКП;
3. содржината, формата и начинот на водење на регистарот на ВЕКП;
4. начинот за издавање, пренесување и одземање на ГПВЕКП,
5. начинот, постапката и условите за признавање на гаранциите за потекло издадени од надлежни органи во други држави;
6. начинот и постапката за определување на енергетската вредност на горивата што се користат во ВЕКП;
7. содржината, формата и начинот на водењето на регистар на издадени ГПВЕКП; и
8. други прашања во врска со ВЕКП и ГПВЕКП.

**VII. ЕНЕРГЕТСКИ УСЛУГИ И ФОНД ЗА ЕНЕРГЕТСКА ЕФИКАСНОСТ**

**Енергетски услуги и ЕСКО**

**Член 26**

# Енергетските услуги ги вршат ЕСКО претпријатија, врз основа на договорите за енергетски услуги од членот 27 од овој закон.

# Енергетските услуги кои се вршат врз основа на договорите за енергетски услуги уредени со членот 27 од овој закон можат да вклучуваат изградба, реконструкција, енергетско реновирање, одржување, инсталација на ефикасно греење, ладење, осветлување, опрема за вентилација или услуги во врска со управување и следење на потрошувачката на енергија.

# ЕСКО кои се вршат енергетски услуги на домашниот пазар се должни да достават назив, адреса и контакт податоци за друштвото, како и опис на енергетските услуги кои ги нудат до Агенцијата, во рок од 30 дена од започнувањето со дејноста. Агенцијата води список на активни ЕСКО кој се објавува на веб страната на Агенцијата.

# ЕСКО, во рок од 30 дена од спроведувањето на енергетската услуга согласно условите од соодветниот договор за енергетска услуга, е должен да достави податоци за остварените заштеди на енергија до Агенцијата, пресметани согласно овој закон и прописите донесени согласно овој закон во зависност од типот на услугата.

**Договор за енергетски услуги**

**Член 27**

# Договорот за енергетски услуги се склучува во писмена форма помеѓу корисникот на енергетските услуги и ЕСКО како давател на енергетските услуги, согласно барањата утврдени со овој закон и правилникот од ставот (7) на овој член.

# Средствата за изведување на енергетските услуги може да ги обезбеди ЕСКО како давател на енергетската услуга, во целост или делумно, од сопствени извори, кредитирање или финансирање од страна на трети лица.

# Висината на трошоците за реализација на договорот, односно вредноста на вложувањето за спроведување на мерките за енергетска ефикасност се одредуваат и се плаќаат на ЕСКО како давател на енергетската услуга, земајќи го предвид нивото на подобрување на енергетската ефикасност и режимот на користење на енергија, утврдени согласно договорот за енергетски услуги.

# Во случај кога ЕСКО како давател на енергетската услуга ги обезбедува средствата за изведување на енергетските услуги, трошоците за реализација на договорот се плаќаат на ЕСКО од заштедите во трошоците за енергија остварени од страна на корисникот на енергетската услуга, во периодот согласно договорот за енергетски услуги.

# ЕСКО можат во целост или делумно да го преземаат финансискиот, техничкиот и комерцијалниот ризик во врска со реализацијата на енергетските услуги и исполнувањето на обврските од договорот за енергетски услуги.

# Во случај кога корисник на енергетски услуги е правно лице кое може да се определи како јавен партнер согласно законот кој ги уредува концесиите и јавните приватни партнерства, договорот за енергетски услуги се склучува како јавно приватно партнерство а постапката за доделување на договорот за воспоставување на јавното приватно партнерство се спроведува во согласност со тој закон.

# Министерот донесува правилник со кој подетално се уредуваат договорите за енергетски услуги од ставот (1) на овој член, со кој особено ги пропишува:

1. задолжителните елементи на договорите за енергетски услуги;
2. моделите на договори за енергетски услуги кои се користат при договарањето на енергетски услуги;
3. начинот на определување на вредноста на таквите договори;
4. потребната документација во врска со спроведувањето на постапките за избор на ЕСКО од страна на јавните партнери; и
5. други прашања во врска со вршењето на енергетски услуги.

# Во случаите од ставот (6) од овој член, јавните партнери се должни да ги користат моделите на договорите за енергетски услуги пропишани со правилникот од ставот (7) од овој член, при што во тие случаи договорите треба да се усогласени со одредбите на законот кој ги уредува јавните приватни партнерства и задолжително да содржат одредби со кои се уредуваат:

1. предметот на договорот што опфаќа обем на енергетските услуги или другите услуги во функција на подобрување на енергетската ефикасност;
2. утврдувањето на основната потрошувачка на енергија во зградите, уредите и постројките во согласност со овој закон и прописите донесени согласно овој закон;
3. загарантирана заштеда со примена на мерките на енергетска ефикасност, вредност на загарантираната заштеда, како и постапки за утврдување на исполнетост на обврските за загарантираната заштеда;
4. обемот и начинот на финансирање на вложувањата за реализација на договорот; и
5. начинот на надоместување на услугите.

**Поддршка на развојот на енергетските услуги од страна на Агенцијата**

**Член 28**

# Агенцијата го поддржува развојот на пазарот на енергетски услуги и пристапот до овој пазар од страна на претпријатијата, особено преку:

1. обезбедување јасни и лесно пристапни информации за достапни енергетски услуги, преку воспоставување на јавно достапен електронски систем или веб страница, преку кој давателите на енергетски услуги можат да објавуваат информации и да ги нудат своите услуги или на друг начин;
2. приготвување на модел-договори или делови од модел-договори за снабдување со енергија и договори за енергетски карактеристики кои се склучуваат со ЕСКО од страна на приватниот сектор, со посебно внимание на малите и средните претпријатија, со цел гарантирање на правата на корисниците на енергетски услуги и гарантирање на заштеди на енергија;
3. обезбедување на информации и поддршка во однос на достапните финансиски инструменти, стимулативни мерки, донации и заеми кои ги нудат трети лица и можат да се искористат за поддршка на проекти за енергетски услуги; и
4. објавување на примери на неповолни или проблематични одредби или делови од договори за снабдување со енергија и договори за енергетски карактеристики.

# Агенцијата го поддржува развојот на пазарот на енергетски услуги и пристапот до овој пазар од страна на лицата од јавниот сектор, особено преку:

1. давање на информации и техничка поддршка на јавниот сектор во врска со понуди за енергетски услуги, особено за реконструкција на зградите во јавниот сектор и јавното осветлување;
2. обезбедување на информации за најдобрите практики во однос на договорите за енергетски услуги, вклучувајќи, доколку е достапно, анализа на трошоците и придобивките од аспект на времетраење на договорите;
3. спроведување на анализи и врз основ на наодите од истите, доставување на предлози до Министерството и останатите надлежни органи за постоење на регулаторни или не-регулаторни бариери кои го отежнуваат користењето на договорите за енергетски услуги или примена на мерки за енергетска ефикасност; и
4. спроведување на квалитативен преглед во однос на сегашниот и иден развој на пазарот на енергетски услуги, врз основа на кои предлага соодветни мерки во НАПЕЕ.

# Независни посредници, вклучувајќи и агрегатори, можат да учествуваат во развојот на пазарот на енергетски услуги и активностите на ЕСКО претпријатијата, како на страната на побарувачката така и на страна на понудата на енергетските услуги.

# Агенцијата, по претходна согласност од Министерството, објавува упатство со насоки во врска со договорите на енергетските услуги, постапките и документите за подготовка и отпочнување на постапка за избор на ЕСКО претпријатија од страна на лицата од јавниот сектор, а особено од страна на единиците на локалната самоуправа, насоки во врска со изработката на физибилити и слични студии за јавно приватно партнерство, како и други прашања во врска со енергетските услуги и активностите на ЕСКО претпријатијата уредени со овој закон и прописите донесени согласно овој закон. Агенцијата го објавува упатството на својата веб страница.

# Доколку при следење на функционирањето на пазарите на енергија во согласно со законот за енергетика, Регулаторна комисија за енергетика дојде до информации дека операторите на системите за дистрибуција и снабдувачите со електрична или топлинска енергија и природен гас го попречуваат нудењето или вршењето на енергетските услуги или било кои други мерки за подобрување на енергетската ефикасност пропишани согласно овој закон и прописите донесени согласно овој закон, или го попречуваат развојот на пазарот за енергетските услуги, вклучувајќи затворање на пазарот за конкурентите или злоупотреба на доминантната позиција во спротивност со одредбите на применливите прописи за заштита на конкуренцијата, доставува известување до Комисијата за заштита на конкуренцијата.

**Информации и обука за енергетска ефикасност**

**Член 29**

# Агенцијата обезбедува информации за потрошувачите и учесниците на пазарот на енергетски услуги, како и поддршка и иницијативи за обуки и други мерки за подобрување на енергетската ефикасност.

# Агенцијата може да понуди поддршка на операторите на пазарите на енергија со цел тие да обезбедат соодветни информации и совети на потрошувачите на енергија во однос на енергетската ефикасност.

# Агенцијата, во соработка и со учество на засегнати страни во областа на енергетската ефикасност, промовира иницијативи за подигање на свеста за информирање на граѓаните за користа од преземањето на мерки за подобрување на енергетската ефикасност, се со цел да ја олесни промената на однесувањето кај граѓаните преку која може да се подобри ефикасното користење на енергија од страна на мали потрошувачи на енергија согласно дефиницијата од законот за енергетика, вклучувајќи ги домаќинствата.

# Во однос на доделените надлежности согласно овој член, Агенцијата може да спроведува или нуди една или повеќе од следниве мерки:

1. oбезбедување на информации во врска со пристап до финансирање, грантови или субвенции кои ги нудат банки, заемодавачи и останати финансиски институции;
2. обезбедување на други информации за заинтересираните страни;
3. информации во врска со проекти кои служат за пример; или
4. активности за подобрување на енергетската ефикасност на работните места.

# Наведените мерки во ставот (4) на овој член кои предвидуваат финансиска поддршка, мораат да бидат во согласност со прописите за државна помош.

**Фонд за енергетска ефикасност, финансирање и техничка поддршка**

**Член 30**

# Фондот за енергетска ефикасност се основа како независно и самостојно правно лице, кое има за цел да овозможи остварување на целите и поддршка на политиките за енергетска ефикасност пропишани согласно овој закон преку финансиска и техничка поддршка на инвестициите во областа на енергетската ефикасност, како и финансиска и оперативна поддршка за реализација на мерките за енергетска ефикасност пропишани со овој и друг закон.

# Фондот за енергетска ефикасност може да се финансира преку донации, буџетски средства, плаќања на обврзаните страни со ОШЕЕ и други лица, давачки и на друг начин пропишан согласно овој и посебен закон.

# Основањето, надлежностите, функционирањето и начините на финансирањето на Фондот за енергетска ефикасност се уредуваат со посебен закон.

**VIII. ЕНЕРГЕТСКА ЕФИКАСНОСТ НА ЗГРАДИ**

**Стратегија за реконструкција на згради и програма за реализација**

**Член 31**

# На предлог на Министерството, Владата донесува долгорочна Стратегија за реконструкција на згради за домување, јавни и комерцијални згради до 2030 година (во натамошниот текст: „Стратегија за реконструкција“).

# Со Стратегијата за реконструкција треба да се обезбеди ефикасно, економски оправдано намалување на потрошувачката на енергија, со примена на мерки за енергетска ефикасност и истовремено намалување на загадувањето на животната средина и ублажување на климатските промени.

# Стратегијата за реконструкција содржи:

1. преглед на националниот фонд на згради, врз основ на претходно изготвена типологија на згради;
2. идентификување трошковно-ефективни пристапи за реконструкција кои се релевантни за видот на зградата и за климатската зона;
3. политики и мерки за стимулирање трошковно-ефективни значителни реконструкции на згради, вклучително и значителни реконструкции во фази;
4. идна перспектива која има за цел насочување на инвестициските одлуки од страна на сопствениците, градежната индустрија и финансиските институции;
5. проценка базирана на докази за очекуваната заштеда на енергија и за пошироките придобивки; и
6. други одредби за мерки, методологии и рокови за реконструкција на згради.

# На предлог на Министерството, Владата донесува тригодишна програма за реализација на Стратегија за реконструкција од ставот (1) на овој член, кој особено содржи:

1. анализа и извештај за спроведување на мерките и активностите од претходната програма;
2. мерки и активности за реконструкција на зградите во следниот тригодишен период;
3. образовни и промотивни активности насочени кон поттикнување на реконструкција на зградите во приватниот сектор;
4. роковите во кои треба да се спроведат мерките и активностите;
5. потребни финансиски и организациони средства за реализација на предвидените мерки и активности и начин на нивно обезбедување; и
6. други елементи за реализација на Стратегијата за реконструкција.

# Министерството ја доставува Стратегијата за реконструкција на згради од ставот (1) на овој член до Секретаријатот на Енергетската заедница, најдоцна во рок од 30 дена од денот на донесување.

# Стратегијата за реконструкција на згради од ставот (1) на овој член се ажурира на секои три години и се доставува до Секретаријатот на Енергетската заедница како дел од НАПЕЕ.

# Средствата за изготвување на Стратегијата за реконструкција на згради се обезбедуваат од Буџетот на Република Северна Македонија, грантови или донации.

# Стратегијата за реконструкција на згради се објавува во „Службен весник на Република Северна Македонија“ и на веб страницата на Министерството.

**Енергетски карактеристики и минимални барања за енергетска ефикасност на зградите**

**Член 32**

# Министерот донесува правилник за енергетски карактеристики на зградите со кој особено се пропишува:

1. националната методологија за пресметка со која се определуваат енергетските карактеристики на зградите, односно градежните единици, и техничките системи во зграда (во понатамошниот текст „Национална методологија за пресметка“);
2. минималните барања за енергетската ефикасност за новите згради и градежни единици, и техничките системи во зграда како и зградите и градежните единици што се предмет на значителна реконструкција;
3. минималните барања за енергетските карактеристики на градежните елементи кои се дел од обвивката на зградата и кои значително влијаат на енергетските карактеристики при замена или реконструкција, подготовката на санитарна топла вода, употреба на техничките системи и осветлувањето;
4. критериумите за категоризација на зградите во две категории, како згради со едноставен технички систем и згради со сложен технички систем;
5. начинот на контрола на усогласеноста на зградите и градежните единици, уреди, опрема и постројки со минималните барања за енергетска ефикасност;
6. услови за проектирање и градба на нови и значителна реконструкција на постојни згради или градежни единици од аспект на исполнување на минималните барања за енергетска ефикасност;
7. означувањето на зградите и градежните единици во поглед на нивните енергетски карактеристики и соодветната класа;
8. формата и содржината на потврдата за усогласеност на проектната документација за градење или реконструкција со минималните барања за енергетска ефикасност;
9. условите и постапките за издавање на потврдата за усогласеност од точка 8) на овој став;
10. формата и содржината на извештајот за проверката на усогласеност на проектната документација за градење или реконструкција со минималните барања за енергетска ефикасност, кој се издава заедно со потврдата за усогласеност од точка 8) на овој став;
11. формата и содржината на сертификатот за енергетски карактеристики на зградите;
12. условите и постапките за издавање на сертификат за енергетски карактеристики на зградите, за секоја категорија на згради посебно;
13. правила во врска со начинот за утврдување на случаите кога примената на минималните барања за енергетската ефикасност не е технички или оперативно изводлива и економски оправдана за време на економскиот животен век на зградата;
14. посебни мерки во врска со воведување на паметни системи за мерење при изградба или значителна реконструкција на зграда;
15. посебни мерки за поттикнување на поставување на системи за активна контрола кои имаат за цел заштеда на енергија; и
16. други барања и услови во врска со енергетските карактеристики на зградите.

# Националната методологија за пресметка од став (1) точка 1) од овој член содржи повикување на европски технички стандарди кои се применуваат за да се утврди исполнување на минималните барања за енергетската ефикасност на зградите, и служи за целите на:

1. пресметување на потребната годишна енергија за задоволување на различните потреби на зградите односно градежните единици поврзана со нејзината типична употреба;
2. пресметка на индикатори на енергетски карактеристики (EPI) со кои се пресметува енергетска ефикасност во согласност со усвоени стандарди и нумерички индикатори за примарна енергија, со цел да се изрази енергетската ефикасност на транспарентен начин и во зависност од климатското подрачје;
3. услови за постигнување соодветен комфор во зградите; и
4. пресметување на оптималното ниво на финансиски трошоци за исполнување на минималните барањата за енергетски карактеристики на зградите, градежните единици.

# Единиците на локалната самоуправа можат да овозможат забрзување на постапката за добивање на одобрение за градење, намалување на трошоците на предметните постапки или други мерки кои имаат за цел поддршка на градежните проекти на згради и градежни едници со подобри карактеристики во однос на минималните барања пропишани согласно овој закон и прописите донесени согласно овој закон.

# Минималните барања за енергетска карактеристики за згради и градежни единици кои се предмет на реконструкција не се задолжителни доколку примената на таквите барања не е технички или оперативно изводлива и економски оправдана во однос на економскиот животен век на зградата, согласно правилата пропишани со правилникот за енергетски карактеристики на згради.

# Министерството врши периодична процена на усогласеноста на минималните барања за енергетски карактеристики на зградите и градежните единици најмалку еднаш на секои пет години, со цел да го одразуваат техничкиот напредок во градежниот и енергетскиот сектор.

**Сертификат за енергетски карактеристики на зградите и потврда за усогласеност на проектната документација**

**Член 33**

# Сертификат за енергетски карактеристики на зграда се издава за сите згради или градежни единици со вкупна корисна подна површина поголема од 250м2 кои се користат од лицата од јавниот сектор и се редовно посетени од јавноста.

# Покрај случаите од ставот (1), сертификат за енергетски карактеристики на зграда се издава, без разлика на вкупната корисна подна површина, во следните случаи:

1. пред ставање во употреба на новоизградени згради или градежни единици;
2. пред ставање во употреба на згради или градежни единици кои биле предмет на значителна реконструкција;
3. згради или градежни единици кои се предмет на продажба или закуп;

# Сертификатите за енергетски карактеристики на зградите ги издаваат носители на лиценца за вршење на енергетска контрола на згради, за период од десет години сметајќи од денот на издавањето на сертификатот. Носителот на лиценца за вршење на енергетска контрола на зграда наплаќа надомест за издадениот сертификат и начинот на утврдување на висината на надоместокот се пропишува со тарифникот за енергетски контроли што го донесува Министерството, врз основа на претходно одобрување од Владата.

# Инвеститорот е должен кон барањето за издавање на одобрение за градење на нови згради или значителна реконструкција на постојна зграда или градежна единица кое се поднесува до надлежен орган, како составен дел на основниот проект да приложи потврда за усогласеност. Одобрение за градење не може да се издаде без поднесена потврда за усогласеност.

# Потврдата за усогласеност од ставот (4) на овој член ја издава носител на лиценца за вршење на енергетска контрола на згради, со содржина и на начин пропишан со правилникот за енергетски карактеристики на згради. Носителот на лиценца за вршење на енергетска контрола наплаќа надомест за издадената потврда. Начинот на утврдување на висината на надоместокот се пропишува со тарифникот за енергетски контроли.

# По завршување на изградбата на новоизградени згради или по значителна реконструкција на постојните згради или градежни едници, инвеститорот е должен да прибави сертификат за енергетски карактеристики и истиот да го поднесе во постапката за ставање во употреба согласно Законот за градење. Сертификат за енергетски карактеристики на зградата се обезбедува пред издавање на одобрението за употреба, односно пред изготвувањето на извештајот за извршен технички преглед од надзорен инженер, односно пред давањето на изјава заверена кај нотар под полна материјална и кривична одговорност од изведувачот со која тој потврдува дека зградата, односно градежната единица е изградена во согласност со одобрението за градење и основниот проект или проектот на изведена состојба, во зависност од категоријата на зградата. Одобрение за употреба не може да се издаде без поднесен сертификат за енергетски карактеристики.

# При реконструкција на згради или градежни единици, доколку се врши замена или надградба на техничките и градежните системи, тие системи мораат да бидат во согласност со минималните барања пропишани со правилникот за енергетски карактеристики на зградите.

# Сопственикот или управителот на зграда или градежна единица е должен да ги достави на увид сите податоци, техничка и друга документација за зградата или градежната единица која е предмет на енергетска контрола, како и да му овозможи услови за непречено вршење на енергетска контрола на зграда на носителот на лиценца за вршење на енергетска контрола на згради со кој склучил договор за енергетска контрола.

# Продавачот или закуподавачот на зграда или градежна единица е должен да овозможи увид во сертификатот за енергетски карактеристики пред продажбата или закупот, како и да им го достави истиот во рок од 5 дена на купувачот односно закупецот, во оригинал или заверен препис, после продажбата или закупот. Продавачот или закуподавачот на зграда или градежна единица е должен да ја истакне енергетската класа на зградата или градежната единица во огласот со кој се огласува продажбата или закупот преку средствата за информирање или интернет.

# Продавачот или закуподавач на зграда или градежна единица чијашто изградба не е завршена е должен на купувачот или закупецот да ја достави Потврдата за усогласеност од ставот (4) на овој член во форма на заверен препис, како и да го достави сертификатот согласно ставот (9) на овој член во рок од 5 дена од денот на издавањето на одобрението за употреба на зградата или градежната единица.

# Сопствениците на зградите или градежните единици од ставот (1) на овој член се должни да го истакнат сертификатот за енергетски карактеристики на видно место во зградата.

**Инспекции на системи за греење и климатизација**

**Член 34**

# Сопствениците или управителите на згради кои користат технички системи за греење или комбинирани технички системи за греење со вентилација со ефективна моќност поголема од 70kW се должни да вршат редовни инспекции на таквите системи, најмалку еднаш во 4 години, со цел да се утврди степенот на корисност на котелот, односно ложиштето, како и да се преземат мерки за да се достигнат вредностите на состојба на процесот на согорување пропишани во соодветната техничка документација за техничкиот системкој е предмет на инспекција.

# Сопствениците или управителите на згради кои користат технички системи за климатизација или комбинирани технички системи за климатизација со вентилација со ефективна моќност поголема од 70kW се должни да вршат редовни инспекции на таквите системи, најмалку еднаш во 4 години, со цел да се процени капацитетот на системот за климатизација со потребите за ладење на зградата, како и проценка на можностите за оптимизација на техничкиот систем, земајќи ги предвид просечните или вообичаените услови за функционирање.

# Инспекциите од ставовите (1) и (2) се вршат од страна на носители на лиценца за вршење на енергетска контрола на големите претпријатија и истите вклучуваат процена на ефикасноста на инсталираните системи за греење и климатизација и одмерување на системот за климатизација со потребите за ладење на зградата, како и одмерување на можностите за оптимизација на системот земајќи ги предвид просечните или вообичаените услови за функционирање на системот за климатизација или греење.

# Носителите на лиценца за вршење на енергетска контрола на големите претпријатија кои ги спроведуваат инспекциите од ставовите (1) и (2) се должни да ги достават извештаите за спроведените инспекции до Агенцијата во рок од 30 дена од денот на завршувањето на инспекцијата. Агенцијата, на барање на сопственик или управител на зграда која била предмет на инспекција за која е доставен соодветен извештај, издава потврда за исполнувањето на условите за работа на системи за греење и климатизација.

# Зградите и градежните единици за кои се спроведува договор за енергетски услуги од страна на ЕСКО претпријатие се ослободени од обврските за инспекции согласно овој член, за времетраењето на договорот за енергетски услуги.

**Употреба на високоефикасни алтернативни системи**

**Член 35**

# При проектирањето на нова или значителна реконструкција на постојна зграда или градежна единица, задолжително е спроведување на анализа за можна употреба на следните високоефикасни алтернативни системи:

1. децентрализирани системи за снабдување со енергија кои користат обновливи извори на енергија;
2. системи за комбинирано производство на енергија;
3. системи кои користат топлински пумпи; или
4. системи за централно греење или ладење, особени такви кои користат обновливи извори на енергија и кои се снабдуваат со енергија од централизиран извор на енергија.

# При анализата за употребата на високоефикасни алтернативни системи согласно ставот (1) на овој член, задолжително се земаат предвид техничките, урбанистичките, еколошките и економските аспекти.

# Доказ за спроведената анализа за можната употреба на високоефикасни алтернативни системи од ставот (1) на овој член мора да биде вклучен во потврдата за усогласеност од членот 33 став (4), како дел од документацијата која се поднесува со барањето за одобрение за градење.

**Згради со приближно нулта потрошувачка на енергија**

**Член 36**

# Згради со приближно нулта потрошувачка на енергија претставуваат згради со многу високи енергетски карактеристики, при што им е потребно приближно нула или многу мало количество енергија, а кое се обезбедува во најголем дел од обновливи извори, вклучувајќи и енергија од обновливи извори која се произведува на самото место на потрошувачка или во близина на таквите згради.

# Министерството, во соработка со министерството надлежно за работите од областа на градежништвото, подготвува и донесува план за зголемување на бројот на згради со приближно нулта потрошувачка на енергија, кој содржи:

1. определување кои згради се сметаат за згради со приближно нулта потрошувачка на енергија, користејќи нумерички индикатор за користење на примарна енергија (во kWh/m2 на годишно ниво);
2. рок во кој сите згради кои се градат по донесување на планот треба да се усогласат со барањата од точка 1) на овој став;
3. рок во кој зградите кои се градат по донесување на планот, а кои се користат или се во сопственост на лица од јавниот сектор треба да се усогласат со барањата од точка 1) на овој став;
4. посебни цели за посебни категории на згради; и
5. информации за други мерки и политики потребни за постигнување на овие цели.

# Најдоцна во рок од 30 дена од денот на изработката на планот од ставот (2) на овој член, Министерството го доставува до Секретаријатот на Енергетската заедница, како дел од НАПЕЕ.

**Исклучоци**

##### **Член 37**

# Членовите 10, 32, 33, 34, 35 и 36, на овој закон не се применуваат на:

1. згради заштитени со посебен акт, издаден од надлежна институција, кои се дел од заштитено подрачје или област или поради нивното посебно архитектонско или историско значење, доколку усогласеноста со дел или сите минимални барања за енергетска ефикасност го менува нивниот карактер или изглед на несоодветен начин;
2. згради кои претставуваат недвижно културно наследство или споменици, прогласени со закон, пропис или друг акт за заштита на културното наследство кое е од особено значење и меморијални споменици;
3. згради за верски обреди или други религиозни активности;
4. згради кои се користат привремено, со време на користење од две години или помалку, производствени хали, индустриски згради, згради за земјоделска дејност, вклучувајќи објекти за примарна обработка на земјоделски производи и помошни објекти, а кои не се наменети за домување и имаат мала побарувачка на енергија, како и згради за земјоделска дејност кои не се наменети за домување и се користат во одреден сектор, опфатени со национален секторски договор за енергетски карактеристики;
5. згради за домување кои се користат или се изградени со намера да се користат за период помал од четири месеци во текот на годината или за ограничен период од годината со очекувана потрошувачка на енергија помала од 25% од просечната потрошувачката при користење на зградата во текот на целата година;
6. самостојни згради со вкупна корисна подна површина помала од 50m2;
7. згради за кои не се издава одобрение за градба;
8. времени објекти, урбана опрема и други градби кои се градат врз основа на одобрение за поставување;
9. помошни згради на системите за електронски телекомуникации;
10. производни хали, индустриски згради и згради кои не се греат или се греат на температури до +12о С и
11. засолништа и воени објекти.

**Енергетски контроли на згради**

**Член 38**

# Со енергетската контрола на згради се обезбедува:

1. процена и исплатливост на можностите за намалување на потрошувачката на енергија во зградите и придружните (помошните) постројки и опрема на зградите;
2. издавање на сертификат за енергетски карактеристиките на зградата; и
3. утврдување на остварените заштеди како резултат од примената на мерките за подобрување на енергетската ефикасност.

# Министерот донесува правилник за енергетска контрола на згради со кој поблиску се уредува:

1. начинот на спроведувањето на енергетската контрола на згради, за секоја категорија на згради посебно (згради со едноставен технички систем и згради со сложен технички систем, согласно категоризацијата пропишана со правилникот за енергетски карактеристики на зградите од членот 32 на овој закон);
2. начинот на процена на основната потрошувачка на енергија;
3. содржината и формата на извештајот за спроведена енергетската контрола на згради;
4. методологија за пресметка, мерење и верификација на заштедата на енергија кај зградите;
5. содржината и формата на извештајот за спроведена енергетска контрола, начин на подготовка на извештајот и лица задолжени за негова верификација;
6. основните елементи на програмата и начинот на спроведување на обука и полагање на стручен испит за енергетски контролори на згради;
7. основни елементи на програмата за усовршување на енергетските контролори;
8. начинот, постапката и условите за избор на правни лица што вршат обуки за енергетски контролори на згради;
9. критериумите и постапката за издавање, продолжување и одземање на овластување за енергетски контролор на згради;
10. постапката за издавање, продолжување и одземање на лиценца за вршење на енергетска контрола на згради; начинот, постапката и условите за избор на правни лица што вршат обуки за енергетски контролори и усовршување на енергетските контролори на згради;
11. содржината и формата на барањето за издавање, продолжување и признавање на овластување за енергетски контролор на згради;
12. содржина и формата на барањето за издавање, продолжување и признавање на лиценца за вршење на енергетска контрола на згради;
13. формата, содржината и начинот на водење на регистарот на издадени, одземени и признаени овластувања за енергетски контролори на згради;
14. формата, содржината и начинот на водење на регистарот на издадени, одземени и признаени лиценци за вршење на енергетски контроли за вршење енергетска контрола на згради;
15. содржината и формата на овластувањето за енергетски контролор на згради и лиценцата за вршење на енергетска контрола на згради;
16. постапката за признавање на овластувања на енергетски контролори и лиценци за вршење на енергетски контроли на згради издадени од страна на надлежни органи на други држави; и
17. други прашања во врска со енергетските контроли на згради.

# Нарачателот на енергетската контрола е должен на носителот на лиценца за вршење на енергетска контрола на згради со кој склучил договор за енергетска контрола да му ги достави на увид сите податоци, техничка и друга документација за предметот за енергетска контрола и да му овозможи услови за непречено вршење на енергетска контрола.

# Носителот на лиценца за вршење на енергетска контрола на згради наплаќа надомест за спроведената контрола и издадениот извештај. Начинот на утврдување на висинината на надоместокот се пропишува со тарифникот за енергетски контроли што го донесува Министерството, врз основа на претходно одобрување од Владата.

# Извештајот за спроведена енергетска контрола на зградите може да се стави на располагање на даватели на енергетски услуги согласно овој закон.

# Агенцијата врши годишно испитување на квалитетот на спроведените енергетски контроли на згради, по случаен избор и согласно начелата на транспарентност и недискриминација, преку проверка на статистички значаен и репрезентативен примерок од сите извршени енергетски контроли на згради. За оваа намена, Агенцијата може да ангажира соодветно квалификуван надворешен експерт или правно лице.

**Овластени енергетски контролори на згради**

**Член 39**

# Министерството ги спроведува испитите и издава овластувања за енергетски контролори на згради, на начин и во постапка пропишани во правилникот за енергетска контрола на згради.

# Со овластување за енергетски контролор на згради може да се стекне секое физичко лице кое ги исполнува следните услови:

1. да има најмалку завршено високо образование во областите и насоките утврдени со Правилникот за енергетски контроли на згради;
2. да има најмалку пет години работно искуство на работи на испитување, проектирање, надзор на изградба или реконструкција на згради и нивните инсталации или работа на стручни или научни дејности од областа на градежништвото и енергетиката;
3. да поседува уверение за завршена обука за енергетски контролор на згради кај правните лица овластени за спроведување на обуки за енергетски контролори за згради; и
4. да има положен стручен испит за енергетски контролор на згради.

# Физичкото лице кое се стекнало со овластување за енергетски контролор на згради може да врши енергетска контрола само ако е вработено кај носител на лиценца за вршење на енергетска контрола за згради.

# Овластувањето за енергетски контролор на згради од ставот (1) на овој член важи за период од три години, со можност за продолжување од по три години. Овластувањето може да се продолжи само ако енергетскиот контролор на згради успешно заврши обука за усовршување на енергетските контролори на згради, согласно со правилникот за енергетска контрола за згради. Енергетскиот контролор на згради поднесува барање за продолжување на овластувањето најдоцна 30 дена пред истекот на рокот на важност на добиеното овластување.

# Министерот донесува решение за одземање на овластувањето на енергетскиот контролор за вршење на енергетски контроли на згради, ако:

1. енергетскиот контролор на згради не ја врши енергетската контрола независно и објективно, односно во согласност со овој закон и прописите и правилата донесени врз основа на овој закон;
2. на енергетскиот контролор на згради му е изречена прекршочна санкција забрана за вршење на професија; или
3. делумно или целосно ја изгуби деловната способност.

# Против решението за одземање на овластувањето од ставот (5) на овој член може да се поведе управен спор.

# Енергетскиот контролор на кого му е одземено овластувањето врз основа на ставот (5) точка 1) од овој член не може да поднесе барање за издавање на ново овластување пред истекот на период од најмалку една година сметано од денот на одземањето на овластувањето.

# Енергетскиот контролор на згради на кого му е одземено овластувањето врз основа на ставот (5) точки 2) и 3) на овој член по истекот на времето за која е изречена прекршочната санкција, односно по престанок на причините за делумно губење на деловната способност, со доставување на соодветен акт од надлежен орган може да побара издавање на ново овластување.

# Министерството води регистар на издадени, одземени и признаени овластувања за енергетски контролори на згради, кој го објавува на својата веб страница.

# Енергетскиот контролор не смее да извршува енергетска контрола кај нарачател правно лице:

1. во кое поседува акции или удел;
2. со кое соработувал во изработка на проектот, ревизија на проектот или изградбата на зградата, вршел надзор на градење, или вршел работи на одржување на зградата или градежната единица за кој се бара енергетската контрола; или
3. во кое е член на орган на управување односно надзор, прокурист или полномошник.

# Енергетскиот контролор не смее да извршува енергетска контрола ако нарачателот, или сопственикот на удели или акции во нарачателот, или законскиот застапник на нарачателот е физичко лице:

1. со кое соработувал во изработка на проектот, ревизија на проектот или изградбата на зградатавршел надзор на градење;
2. за кое вршел работи на одржување на зградата или градежната единица за кој се бара енергетската контрола; или
3. со кој е брачен другар или близок роднина (во права линија без ограничување и странична линија до трет степен).

**Обуки на енергетските контролори на згради**

**Член 40**

# Агенцијата, најмалку еднаш на три години, објавува повик за избор на правни лица за спроведување на обуки за енергетски контролори на згради, како и за усовршување на енергетските контролори на згради.

# Агенцијата ги изготвува и донесува програмите за обука и усовршување на енергетските контролори на згради најдоцна до 31 октомври во годината во која се врши избор на правни лица за спроведување на обуки и усовршување на енергетски контролори на згради. Програмите се објавуваат во “Службен весник на Република Северна Македонија” и на веб страницата на Агенцијата.

# Агенцијата донесува решение за избор на правни лица за спроведување на обуки и усовршување на енергетските контролори на згради, врз основа на критериуми за избор пропишани со правилникот за енергетска контрола за згради. Решението за избор е со важност од три години.

# Агенцијата води евиденција на избраните правни лица од ставот (3) на овој член и истата ја објавува на својата веб страница.

# Правните лица од ставот (3) на овој член се должни да ги спроведуваат обуката и усовршувањето на енергетски контролори на згради согласно правилникот за енергетска контрола на згради и програмата за обука и програмата за усовршување на енергетските контролори на згради од став (2) од овој член.

# Агенцијата врши контрола на квалитетот на спроведувањето на обуките и усовршувањето на енергетски контроли и доколку утврди неправилности или непочитување на одредбите на овој закон или правилникот за енергетска контрола на згради, може да донесе решение со кое се укинува решението за избор на правно лице за спроведување на обуки или усовршување на енергетски контролори на згради. Против решението на Агенцијата за укинување на решението за избор може да се поведе управен спор.

# Правните лица од ставот (3) издаваат уверение за успешно завршена обука енергетски контролор на згради и уверение за успешно завршена обука за усовршување на енергетски контролор на згради, најдоцна 15 дена по завршувањето на обуката.

# Максималната висина на надоместокот за учество на обука, како и за учество на обука за усовршување на енергетските контролори, трошоците за полагање на испитот и висината на надоместокот на членовите на комисијата за спроведување на испити се утврдуваат со тарифникот за енергетски контроли што го донесува Министерството, врз основа на претходно одобрување од Владата.

# Овластување за вршење на енергетска контрола на згради издадена од надлежно тело на друга држава може да се признае од страна на Министерството, на барање на овластеното лице. Постапката, потребната документација и останатите услови за признавање овластувањето или друг соодветен документ за спроведување на енергетска контрола на згради се пропишуваат со Правилникот за енергетски контроли на згради.

# Министерството наплатува надоместок за признавање на овластување за вршење на енергетска контрола на згради издадена од надлежно тело на друга држава определен со тарифникот за енергетските контроли што го донесува Министерството, а го одобрува Владата.

**Носители на лиценца за вршење на енергетски контроли на згради**

**Член 41**

# Со лиценца за вршење на енергетска контрола на згради може да се стекне трговец поединец или правно лице кое има вработено најмалку еден овластен енергетски контролор на згради.

# Лиценцата од ставот (1) на овој член се издава врз основа на поднесено барање до Министерството кон кое се приложуваат документите пропишани согласно правилникот за енергетски контроли на згради.

# Доколку подносителот на барањето не го исполнува условот утврден во ставот (1) или поднесе нецелосно барање од ставот (2) на овој член, Министерството донесува решение со кое се одбива барањето.

# За издавање и продолжување на лиценца за вршење на енергетска контрола на згради се наплатува надоместок определен во тарифникот за енергетските контроли што го донесува Министерството, врз основа на претходно одобрување од Владата.

# Лиценцата за вршење на енергетска контрола на згради важи за период од пет години, со можност за продолжување од по пет години. Лиценцата може да се продолжи доколку носителот на лиценца кој го исполнува условот од ставот (1) на овој член, поднесе барање за продолжување на лиценцата до Министерството, најдоцна 30 дена пред истекот на постојната лиценца.

# Извештајот за спроведена енергетската контрола на згради го изготвува носител на лиценца и истиот мора да биде заверен и да биде потпишан од овластен енергетски контролор на згради, на начин уреден со правилникот за енергетска контрола на згради од членот 38 од овој закон.

# Носител на лиценца е должен да води евиденција за извршените енергетски контроли и да ја чува документацијата за извршените контроли најмалку десет години.

# За секоја настаната промена во уписот во трговскиот регистар или регистарот за други правни лица и/или за промени во врска со вработените енергетски контролори, носителот на лиценца за вршење на енергетска контрола на згради должен да го извести Министерството во рок од 15 дена од настанатата промена, со приложување на соодветен доказ за настанатата промена.

# Лиценцата или друг соодветен документ за вршење на енергетска контрола на згради издадена од надлежно тело на друга држава може да се признае од страна на Министерството на барање на носителот. Постапката, потребната документација и останатите услови за признавање на лиценцата или друг соодветен документ за вршење на енергетска контрола на згради се пропишуваат со Правилникот за енергетски контроли на згради.

# Министерството наплатува надоместок за признавање на лиценца за вршење на енергетска контрола на згради издадена од надлежно тело на друга држава определен со тарифникот за енергетските контроли што го донесува Министерството, а го одобрува Владата.

# Министерството донесува решение за одземање на лиценцата за вршење на енергетски контроли на згради, ако:

1. носителот на лиценца не го исполнува условот од ставот (1) на овој член;
2. носителот на лиценца не го достави годишниот извештај во пропишаниот рок до Агенцијата;
3. носителот на лиценца не ја врши енергетската контрола независно, самостојно и објективно, во согласност со овој закон и прописите донесени врз основа на овој закон;
4. носителот на лиценца не го извести Министерството за секоја настаната промена согласно со ставот (8) на овој член; или
5. Агенцијата утврди недоволен квалитет за време на проверката за обезбедување на квалитетот на енергетските контроли согласно членот 38 став (6) од овој закон.

# Против решението на Министерството од ставовите (3) и (11) на овој член може да се поведе управен спор.

# Носител на лиценца е должен најдоцна до 31 декември во тековната година да достави до Министерството доказ од надлежен орган за водење на евиденција на вработени лица за исполнување на условот од ставот (1) на овој член.

# Носителот на лиценца за вршење на енергетска контрола на згради е должен, најдоцна до 31 јануари во тековната година, да достави до Агенцијата годишен извештај за спроведените енергетски контроли на згради во претходната календарска година, кон кој ги приложува сите поединечни извештаи за извршените енергетски контроли за извештајниот период.

# Агенцијата, врз основа на годишните извештаите од ставот (14) на овој член, подготвува годишен извештај за претходната календарска година и истиот го доставува до Министерството најдоцна до 31 март во тековната година.

# Министерството води регистар за издадени, одземени и признаени лиценци за вршење на енергетски контроли на згради, кој го објавува на својата веб страница и го ажурира на секои шест месеци.

**Систем за контрола на сертификати за енергетски карактеристики на згради**

**Член 42**

# Агенцијата воспоставува и води независен систем за контрола на сертификати за енергетски карактеристики на згради со цел да ги верификува издадените сертификати за енергетски карактеристики на згради преку:

1. проверка на точноста и целосноста на податоците за зградата, односно градежната единица, врз основа на кои е издаден сертификатот за енергетските карактеристики на зградата и проверка на веродостојноста на податоците наведени во сертификатот;
2. проверка на соодветноста на предложените мерки за подобрување на енергетските карактеристики; и
3. посета на зградата односно градежната единица со цел проверка на соодветноста помеѓу податоците во сертификатот за енергетски карактеристики на зградата и фактичката состојба во зградата, по случаен избор.

# Носителите на лиценци за вршење на енергетски контроли на згради се должни да ги достават издадените сертификати за енергетски карактеристики на зградите до Агенцијата, најдоцна во рок од 15 дена по нивното издавање.

# Агенцијата води регистар за евиденција на сертификатите за енергетски карактеристики на зградите, кој овозможува ограничен јавен пристап за проверка на сертификатите за енергетски карактеристики на зградите.

# Министерот донесува посебен правилник со кој подетално се уредуваат постапките за воспоставување и функционирање на системот за верификација од ставот (1) на овој член, како и водењето на регистарот за евиденција на сертификатите за енергетски карактеристики на зградите од ставот (3) од овој член.

**IX. ОЗНАЧУВАЊЕ НА ПОТРОШУВАЧКАТА НА ЕНЕРГИЈА И ЕКО ДИЗАЈН НА ПРОИЗВОДИ**

**Означување на производите што користат енергија**

**Член 43**

# Техничката документација на производите што користат енергија кои имаат значително директно или индиректно влијание врз потрошувачката на енергија или врз потрошувачката на други ресурси за време на употребата, мора да ги содржи потребните информации за потрошувачката на енергија и да вклучува етикета со која се означува класата на енергетска ефикасност на производот.

# За исполнување на условите од овој член трговецот со производите што користат енергија од ставот (1), вклучувајќи и за продажба на далечина или преку интернет, на овој член е:

1. должен да ја истакне, на видно место, етикетата со која се означува класата на енергетска ефикасност;
2. должен да им обезбеди на потрошувачите пристап до информативен лист за производот, а по барање на потрошувачот да го обезбеди информативен лист и во печатена форма на местото на продажба;
3. одговорен за точноста на етикетите и информативните листови што ги обезбедува; и
4. да има пристап до техничката документација и на барање на надлежниот инспектор да ја обезбеди електронската верзија на документацијата на увид.

# За исполнување на условите од овој член, снабдувачот на производите од ставот (1) на овој член е должен:

1. да обезбеди секој од производите кој се става во промет да е означен во согласност со овој закон и прописите донесени согласно овој закон;
2. да ја истакне етикетата со која се означува класата на енергетска ефикасност, видно место и без надомест;
3. да овозможи пристап до информативниот лист за производот, како дел од упатство или друга соодветна документација за производот; и
4. да обезбеди точност на податоците содржани во етикетите и информативниот лист, како и дополнителни технички податоци што ги придружуваат производите кои овозможуваат проверка на точноста на етикетите и информативниот лист.

# Откако одреден производ е ставен во употреба, снабдувачот со производи што користат енергија е обврзан да бара посебна согласност од потрошувачот во врска со било какви измени кои се применливи на производот преку ажурирање или друг сличен начин, а таквите измени би ги намалиле параметрите на енергетска ефикасност на производот во однос на оние параметри кои се наоѓаат на етикетата за енергетска ефикасност. Во тие случаи, снабдувачот со производи што користат енергија е обврзан да го извести потрошувачот за целта на ажурирањето и измените во параметрите, вклучувајќи измени на класата на енергетска ефикасност на производот. Во период кој соодветствува на просечниот животен век на производот, снабдувачот на производот е должен да му даде можност на корисникот да не го ажурира таквиот производ, без притоа да претрпи губење на функционалноста на самиот производ.

# Снабдувачот со производи што користат енергија не смее да става во промет производи кои се дизајнирани да имаат различни перформанси при тестирање, а со цел да достигнат поповолни резултати на ефикасност за било кој параметар кој е пропишан согласно релевантен стандард или е наведен во техничката документација на производот.

# Снабдувачот и трговецот со производи што користат енергија се исто така должни:

1. да укажуваат на енергетската класа на производот и на распонот на енергетски класи достапни на етикетата при визуелно огласување или во промотивни материјали;
2. да соработуваат со Државниот пазарен инспекторат и останати надлежни тела за надзор на пазарот, како и да преземаат итни активности за спречување на повреда на прописите за енергетско означување на производи, по нивна иницијатива или по налог на инспектор;
3. да не нудат или истакнуваат ознаки, етикети, симболи или било какви знаци кои не се во согласност со применливите прописи, а кои би можеле да ги наведат или збунат потрошувачите во врска со потрошувачката на енергија или друг ресурс при користење на производот;
4. за производи за кои не се применува овој закон, да не доставуваат или истакнуваат етикети за енергетска ефикасност кои се визуелно слични со етикетите кои се истакнуваат согласно овој закон;

# Министерот донесува правилник за означување на потрошувачката на енергија и другите ресурси за производите што користат енергија во кој детално се пропишуваат:

1. производите кои треба да бидат означени;
2. начинот на означување на производите;
3. начинот на означување на производите при огласување, продажба на далечина или преку интернет;
4. начинот на определување на класите на производите;
5. формата и содржината на етикетата;
6. начинот на вршење на контрола и надзорот во врска со означувањето на производите;
7. формата и содржината на извештаите кои се доставуваат до Агенцијата; и
8. други прашања во врска со означувањето на потрошувачката на енергија и другите ресурси за производите што користат енергија.

# Производите од ставот (1) на овој член можат да се увезат и/или да се стават во промет во Република Северна Македонија само доколку се означени во согласност со правилникот за означување од ставот (7) на овој член.

# Контролата на означувањето на производите и надзорот на пазарите во врска со означувањето на производите од ставот (1) од овој член ги врши Државниот пазарен инспекторат.

# Снабдувачите и трговците со производи што користат енергија, како и Државниот пазарен инспекторат имаат обврска да доставуваат годишни извештаи до Агенцијата во врска со производите кои се предмет на означување и се ставаат во промет во Република Северна Македонија, во форма и содржина пропишана со правилникот од ставот (7) од овој член.

# Одредбите од овој член не се применуваат на:

1. производи кои се продаваат како користени производи;
2. средства за транспорт на лица или стоки; и
3. плочката која содржи номинални податоци или други еквивалентни плочки кои се однесуваат на сигурноста на производите.

**Еко дизајн на производи**

**Член 44**

# Производите што користат енергија или имаат влијание на потрошувачката на енергија можат да се увезат, стават во промет и/или ставаат во употреба само доколку:

1. ги исполнуваат утврдените технички барања во врска со еко дизајнот;
2. сообразноста на производите е утврдена во пропишана постапка; и
3. производите се означени во согласност со уредбата од ставот (2) од овој член кој ги пропишува барањата за еко дизајн на соодветната група на производи.

# Владата, на предлог на Министерството, донесува уредба со која се пропишуваат постапките, условите, генеричките и специфичните барања за еко дизајнот, внатрешната контрола и системите на управување со оцената на сообразност, обврските на трговците, снабдувачите и увозниците на производи што користат енергија, динамиката и роковите за примената на барањата за еко дизајн, начинот на вршење на инспекцискиот надзор, како и другите правила во врска со еко дизајнот на производите кои користат или имаат влијание на енергијата.

# Инспекцискиот надзор за исполнувањето на барањата за еко дизајн и надзорот на пазарите во врска со еко дизајнот на производите што користат енергија од ставот (1) од овој член ги врши Државниот пазарен инспекторат.

# Снабдувачите и трговците со производи што користат енергија, како и Државниот пазарен инспекторат имаат обврска да доставуваат годишни извештаи и други информации до Агенцијата, за производите од ставот (1) на овој член.

**X. НАДЗОР**

**Член 45**

# Министерството врши надзор над спроведувањето на овој закон и прописите донесени врз основа на овој закон.

# Министерството врши надзор над работењето на Агенцијата во согласност со овој закон и прописите донесени согласно овој закон.

# Министерството врши надзор над законитоста на работата на единиците на локалната самоуправа во согласност со овој закон и прописите донесени согласно овој закон.

# Регулаторната комисија за енергетика врши надзор над спроведувањето на обврските на вршителите на регулирани дејности пропишани во согласност со овој закон и прописите донесени согласно овој закон, a согласно овластувањата пропишани со законот за енергетика.

# Инспекциски надзор врз спроведувањето на овој закон и прописите донесени врз основа на овој закон во однос на означувањето на потрошувачката на енергија и другите ресурси и еко дизајн за производите што користат енергија ги врши Државниот пазарен инспекторат.

**XI. ПРЕКРШОЧНИ ОДРЕДБИ**

**Надлежност за прекршок**

**Член 46**

# Поведување на прекршочна постапка за прекршоци утврдени во овој закон можат да побараат органите кои со овој закон се задолжени да вршат надзор.

# За прекршоците од членовите 49, 50, 51, 52 и 55 од овој закон надлежните органи од ставот (1) на овој член, поднесуваат барање за поведување на прекршочна постапка до надлежниот суд.

# На постапките од став (1) се применуваат одредбите од законот за прекршоци.

**Член 47**

# Министерството ја води прекршочната постапка и изрекува прекршочни санкции за прекршоците од членовите 53, 54 и 56 од овој закон.

# За водење на прекршочната постапка и изрекување на прекршочна санкција за прекршоците, Министерот со решение формира комисија за одлучување по прекршок (во натамошниот текст: Прекршочна комисија), составена од три члена од редот на лицата вработени во министерството и тоа:

1. еден член дипломиран правник, со положен правосуден испит и со пет години работно искуство во својата струка, којшто е претседател на Прекршочната комисија;
2. еден член со висока стручна подготовка од областа на техничките науки со пет години работно искуство во својата струка; и
3. еден член со висока стручна подготовка од областа на економските науки со пет години работно искуство во својата област.

# Прекршочната комисија се избира за период од три години со право на повторен реизбор на членовите.

# Министерот на предлог на претседателот на Прекршочната комисија може да донесе решение за разрешување на член на Прекршочната комисија во следниве случаи:

1. со истекот на времето за кое е именуван за член;
2. по негово барање;
3. со исполнување на условите за старосна пензија согласно со закон;
4. ако му се утврди трајна неспособност за учество во работата на Прекршочната комисија;
5. ако со правосилна судска одлука се утврди прекршување на прописите за водење на прекршочната постапка;
6. ако не ги извршува обврските кои произлегуваат од работењето во Прекршочната комисија; и
7. ако не пријавил постоење на конфликт на интереси за случај за кој решава Прекршочната комисија.

# Прекршочната комисија донесува деловник за својата работа кој го одобрува Mинистерот.

# Прекршочната комисија работи во совет, а одлучува со мнозинство гласови од вкупниот број на членови.

# Членовите на Прекршочната комисија одлучуваат самостојно и независно врз основа на закон и според своето стручно знаење и сопствено убедување.

# Против решенијата на Прекршочната комисија може да се изјави жалба во рок од петнаесет дена од денот на приемот на решението преку Прекршочната комисија до Државната комисија за одлучување во втор степен во областа на инспекцискиот надзор и прекршочната постапка.

# Министерот го пропишува начинот на кој Прекршочната комисија води единствена евиденција на прекршоците, изречените санкции и донесените одлуки, како и начинот на пристап до информациите кои се содржани во евиденцијата.

**Овластувања на надлежниот инспектор**

**Член 48**

# Штом надлежниот инспектор утврди дека е сторен прекршок од овој закон, составува записник во кој ги забележува битните елементи на дејствието од кое произлегува правното обележје на прекршокот, лично име, адреса и единствен матичен број на граѓанинот, ако се работи за странец и број на патната исправа и држава, а за правно лице, назив, седиште и даночен број, времето, местото и начинот на сторувањето на прекршокот, описот на дејствието, правната квалификација на прекршокот и лицата затекнати на самото место.

# Пред да поднесе барање за поведување на прекршочна постапка за прекршоците утврдени во овој закон, надлежниот инспектор е должен на сторителот на прекршокот да му предложи постапка за порамнување со издавање на прекршочен платен налог.

# Надлежниот инспектор на сторителот на прекршокот му издава прекршочен платен налог.

# Прекршочниот платен налог му се издава во висина од 30% од глобата која му се одмерува на правното лице, односно на трговецот поединец.

# По приемот и потпишувањето на прекршочниот платен налог, сторителот на прекршокот е должен да ја плати глобата, во рок од осум дена од приемот на прекршочниот платен налог на сметката означена во платниот налог.

# Сторителот на прекршокот кој ја плаќа глобата во рокот од ставот (5) на овој член, е должен плати половина од изречената глоба, за кое право се поучува во правната поука.

# Примањето на платниот налог од сторителот на прекршокот од ставот (4) на овој член и изјавата од ставот (5) на овој член се забележува во записникот.

# Ако сторителот на прекршокот не ја плати глобата во рокот од ставот (5) на овој член, надлежниот инспектор поднесува барање за поведување прекршочна постапка до Прекршочната комисија согласно со членот 48 став (2) од овој закон.

# Надлежниот инспектор е должен да води евиденција за издадените прекршочни платни налози и за исходот на поведените постапки.

# Во евиденцијата од ставот (9) на овој член се собираат, обработуваат и чуваат следниве податоци име и презиме, односно назив на сторителот на прекршокот, живеалиште, односно престојувалиште, седиште, вид на прекршокот, број на прекршочниот платен налог кој му се издава и исходот на постапката.

# Личните податоци од ставот (10) на овој член се чуваат пет години од денот на внесувањето во евиденцијата.

**Прекршоци**

**Член 49**

# Глоба во износ до 2% од вкупните приходи на правното лице остварени од енергетската дејност во претходната фискална година му се изрекува за прекршок на:

1. оператор на дистрибутивен систем и/или снабдувач со енергија на пазарите ако не ги постигне пропишаните заштеди во финалната потрошувачка на енергија, определени со уредбата од член 14 став (1) од овој закон;
2. операторот на системите за пренос и дистрибуција на електрична енергија и природен гас, како и операторот на системот за дистрибуција на топлинска енергија ако не спроведе техничка и економска проценка за сите трошоци и придобивки за пазарот, како и зголемување на енергетската ефикасност од воведување на напредни системи за мерење и паметни мрежи и не ги достави таквите проценки до Регулаторната комисија за енергетика најдоцна во рок од 2 години од влегувањето во сила на овој закон (член 20 став (1)).
3. операторот на системите за пренос и дистрибуција на електрична енергија и природен гас, како и операторот на системот за дистрибуција на топлинска енергија ако не спроведе проценка на потенцијалот за енергетска ефикасност на соодветниот систем за пренос или дистрибуција на електрична енергија, природен гас или топлинска енергија и не ги достави таквите проценки до Регулаторната комисија за енергетика најдоцна во рок од 2 години од влегувањето во сила на овој закон (член 21 став (1));

# Глоба во износ од 30% но не повеќе од 1.000 евра во денарска противвредност од одмерената глоба за правното лице, односно за трговецот поединец се изрекува за прекршок од ставот (1) на овој член и на одговорното лице во правното лице, односно одговорното лице во трговец поединец.

# Покрај глобата од ставот (2) на овој член, на одговорното лице во друштвото може да му се изрече и прекршочна санкција забрана на вршење должност во траење до триесет дена.

**Член 50**

# За прекршок на единицата на локалната самоуправа се изрекува глоба во износ од 500 до 10.000 евра во денарска противвредност, ако:

1. не следи и управува со производството и потрошувачката на енергија во зградите и градежните единици во кои врши активности и потрошувачката на енергија во јавното осветлување (член 11 ставови (1) и (2));
2. не ги спроведува пропишаните мерки за подобрување на енергетската ефикасност за кои е одговорна согласно соодветниот НАПEE или локалните годишни планови произлезени од соодветната тригодишна програма за енергетска ефикасност на единицата на локалната самоуправа (член 11 став (1));

# Глоба во износ од 30% но не повеќе од 1.000 евра во денарска противвредност од одмерената глоба за правното лице се изрекува за прекршок за дејствијата од ставот (1) на овој член и на службеното лице во единицата на локална самоуправа.

**Член 51**

# Глоба во износ од 500 до 10.000 евра во денарска противвредност се изрекува за прекршок на лице, ако:

1. не внесува редовно точни, сеопфатни и релевантни податоци во информацискиот систем, согласно со постапките пропишани со правилникот од членот 11 став (4) (член 11 став (5));
2. при јавна набавка на производи што користат енергија и кои се предмет на енергетско означување не ја наведат енергетската ознака или нивото на потрошувачка на енергија на стоките кои се набавуваат (член 13 став (1));
3. при јавна набавка на производи што користат енергија и кои не се предмет на енергетско означување спроведат набавка на производи кои не ги исполнуваат соодветните критериуми (член 13 став (2));
4. не ги обврзат понудувачите при извршувањето на услугите предмет на јавната набавка да користат само производи кои ги задоволуваат барањата наведени во член 13 ставови (1) и (2) (член 13 став (3));
5. изнајмува простории за сопствена употреба, згради и градежни единици во кои се наоѓаат таквите простории, кои не поседуваат соодветен сертификат за енергетски карактеристики кој ги исполнува минималните барања за енергетска ефикасност (член 13 став (4));
6. големо претпријатие ако не спроведе енергетска контрола согласно обврската од членот 15 од овој закон;
7. на носителот на лиценца за вршење на енергетска контрола на големите претпријатија со кој склучил договор за енергетска контрола не му ги достави на увид сите податоци, техничка и друга документација за предметот за енергетска контрола и не му овозможи услови за непречено вршење на енергетска контрола (член 16 став (2));
8. не доставува информации до Агенцијата во однос на спроведените енергетски контроли во согласност со правилникот за енергетска контрола на големите претпријатија (член 16 став (4));
9. не ги обезбеди релевантните информации до потрошувачите, преку објавување на информации за достапните енергетски услуги на својата веб страница, и периодично преку јавните медиуми, во согласност со соодветните правила донесени согласно законот за енергетика (член 22 став (5));
10. не го достави сертификатот за енергетски карактеристики или не им го предаде на купувачите или закупците на зградата сертификатот за енергетски карактеристики на зградата во оригинал или како заверен препис (член 33 став (9));
11. не ја истакне енергетската класа на зградата или градежната единица во огласот со кој се огласува продажбата или закупот преку средствата за информирање или интернет (член 33 став (9));
12. не ја достави потврдата за усогласеност од членот 33 став (4) од овој закон на купувачите или закупците на зграда или градежна единица (член 33 став (10));
13. не го истакне на видно место сертификатот за енергетски карактеристики на зградата за згради или градежни единици што се во сопственост или се закупени од лицата од јавниот сектор, како и згради или градежни единици од јавен карактер (член 33 став (11));
14. не врши редовни инспекции на системите за греење и климатизација (член 34, ставови (1) и (2));
15. не ја спроведе енергетската контрола на згради согласно член 38 став (1) и став (2);
16. не го достави сертификатот за енергетски карактеристики на зградата до Агенцијата во рок од 15 дена по издавањето (член 42 став (2));
17. не ја истакне на видлив начин, вклучувајќи и за продажба на далечина или преку интернет, ознаката (етикетата) за енергетска ефикасност (член 43 став (2) точка 1));
18. не им обезбеди на потрошувачите информативен лист во врска со производот, а по барање на потрошувачот не го обезбеди информативниот лист и во физичка форма, на местото на продажба (член 43 став (2) точка 2));
19. етикетите и информативните листови што ги снабдува содржат неточни информации (член 43 став (2) точка 3));
20. не обезбеди техничката документација и по барање на надлежниот инспектор не ја испрати електронската верзија на документацијата за увид (член 43 став (2) точка 4));
21. без согласност на корисникот извршил измени кои се применливи на производот преку ажурирање или на друг сличен начин, а таквите измени ги намалиле параметрите на енергетската ефикасност на производот во однос на оние параметри кои се наоѓаат на ознаката (етикетата) за енергетска ефикасност (член 43 став (4));
22. не го известил корисникот за целта на ажурирањето и измените во параметрите, вклучувајќи измени на класата на енергетска ефикасност на производот (член 43 став (4));
23. во период кој соодветствува на просечниот животен век на производот не му овозможил на корисникот да не го ажурира таквиот производ, без притоа да претрпи губење на функционалноста на самиот производ (член 43 став (4));
24. стави во промет производи кои се дизајнирани да даваат различни перформанси при тестирање, а со цел да достигнат поповолни нивоа на параметри наведени во соодветната документација на производот или согласно релевантен пропис (член 43 став (5));
25. не укажува на енергетската класа на производот и на распонот на енергетски класи достапни на етикетата при визуелно огласување или технички материјали за промоција (член 43 став (6) точка 1));
26. не соработуваат со Државниот пазарен инспекторат и останати надлежни тела за надзор на пазарот како и не презема итни активности за спречување на кршење на прописите за енергетско означување на производи, по негова иницијатива или по налог на инспектор (член 43 став (6) точка 2));
27. нуди ознаки, етикети, симболи или било какви знаци кои не се во согласност со применливите прописи, а кои би можеле да ги наведат или збунат потрошувачите во врска со потрошувачката на енергија или друг ресурс при користење на производот (член 43 став (6) точка 3));
28. не доставуваат годишни извештаи и други информации до Агенцијата во врска со производите кои се предмет на означување и се ставаат во промет (член 43 став (10));
29. стави во промет производи кои не ги исполнуваат утврдените технички барања во врска со еко дизајнот (член 44 став (1) точка 1));
30. стави во промет производи чија усогласеност не е утврдена во пропишана постапка член 44 став (1) точка 2));
31. става во промет производи кои не се означени во согласност со прописот кој ги пропишува барањата за еко дизајн на соодветната група на производи (член 44 став (1) точка 3);
32. увезува или става во промет производи кои не ги исполнуваат барањата за еко дизајн на производи утврдени со соодветните правила пропишани со уредбата од член 44 став (2) од овој закон (член 44 став (3)).
33. не доставува годишни извештаи и други информации до Агенцијата во врска со надзорот на спроведувањето на правилата за еко дизајн на производи кои се ставаат во промет (член 44 став (4)).

# За прекршоци сторени од користољубие или за прекршоци со кои се предизвикува поголема имотна штета, може да се пропише глоба до двојниот износ од максимумот или во сразмер со висината на причинетата штета или прибавената корист, но најмногу до десеткратен износ од максимумот на глобата од ставот (1) на овој член.

# Глоба во износ од 100 до 500 евра во денарска противвредност се изрекува за прекршок на физичко лице за прекршок за дејствијата од став (1) точки (8), (9), (10), (11), (12), (14), (15), (16), (17), (18), (19), (20), (21), (22), (23), (24) и (25), (26), (27), (28), (29), (30) и (31) на овој член.

# Глоба во износ од 30% но не повеќе од 1.000 евра во денарска противвредност од одмерената глоба за правното лице, односно за трговецот поединец се изрекува за прекршок за дејствијата од ставот (1) на овој член и на одговорното лице во правното лице, односно одговорното лице во трговец поединец.

# **Член 52**

# Глоба во износ од 500 до 10.000 евра во денарска противвредност, се изрекува за прекршок на снабдувачот на производите што користат енергија од членот 43 став (1) од овој закон, ако:

1. производите што ги става во промет не се означени во согласност со овој закон и прописите донесени согласно овој закон (член 43 став (3) точка 1));
2. не ја прикаже етикетата за енергетска ефикасност, на точен видлив и читлив начин на производот и без надомест (член 43 став (3) точка 2));
3. не го направи информативниот лист достапен во брошурата за производот или не направи достапна друга соодветна литература (член 43 став (3) точка 3));
4. не обезбеди точност на етикетите и информативниот лист, како и на дополнителни технички податоци што ги придружуваат производите кои овозможуваат проверка на точноста на етикетите и информативниот лист (член 43 став (3) точка 4)).

# Глоба во износ од 30% но не повеќе од 1.000 евра во денарска противвредност од одмерената глоба за правното лице, односно за трговецот поединец се изрекува за прекршок за дејствијата од ставот (1) на овој член и на одговорното лице во правното лице, односно одговорното лице во трговец поединец.

# **Член 53**

# Глоба во износ од 100 до 500 евра во денарска противвредност се изрекува за прекршок на енергетскиот контролор, ако:

1. не ја врши енергетската контрола во согласност со правилникот за енергетска контрола на големите претпријатија (член 16 став (1));
2. не ја врши енергетската контрола на големите претпријатија на независен и објективен начин (член 17 став (5));
3. врши енергетска контрола на големо претпријатие кај нарачател правно лице во кое поседува акции или удел, или со кое соработувал во инсталацијата на постројките, зградите или опремата, или вршел работи на одржување на постројките или опремата за кои се бара енергетската контрола, или во кое е член на орган на управување односно надзор, прокурист или полномошник (член 17, став 10));
4. врши енергетска контрола на големо претпријатие ако нарачателот, сопственикот на удели или акции во нарачателот или законскиот застапник на нарачателот е физичко лице со кое соработувал во инсталацијата на постројките, зградите или опремата, или вршел работи на одржување на постројките или опремата за кои се бара енергетската контрола, или со кој е брачен другар или близок роднина (во права линија без ограничување и странична линија до трет степен) (член 17, став (11));
5. не ја врши енергетската контрола во согласност со правилникот за енергетска контрола на згради (член 38 став (2));
6. не ја врши енергетската контрола на згради на независен и објективен начин (член 39 став (5));
7. врши енергетска контрола на згради кај нарачател правно лице во кое поседува акции или удел, во изработка на проектот, ревизија на проектот или изградбата на зградата, вршел надзор на градење, или вршел работи на одржување на зградата или градежната единица за кој се бара енергетската контрола или во кое е член на орган на управување односно надзор, прокурист или полномошник (член 39, став 10));
8. врши енергетска контрола на згради ако нарачателот, сопственикот на удели или акции во нарачателот или законскиот застапник на нарачателот е физичко лице со кое соработувал во изработка на проектот, ревизија на проектот или вршел надзор на градење, или со кој е брачен другар или близок роднина (во права линија без ограничување и странична линија до трет степен) (член 39, став (11)).

# За прекршоци сторени од користољубие или за прекршоци со кои се предизвикува поголема имотна штета, може да се пропише глоба до двојниот износ од максимумот или во сразмер со висината на причинетата штета или прибавената корист, но најмногу до десеткратен износ од максимумот на глобата од ставот (1) на овој член.

# Покрај глобата од ставовите (1) и (2) на овој член, на енергетскиот контролор може да му се изрече и прекршочна санкција забрана на вршење дејност во траење до триесет дена.

# **Член 54**

# Глоба во износ од 500 до 1.000 евра во денарска противвредност се изрекува за прекршок на носителот на лиценца за вршење на енергетска контрола, ако:

1. не води евиденција за извршените енергетски контроли и не ја чува документацијата за извршените контроли најмалку десет години (член 19 став (7) и член 41 став (7));
2. во рок од 15 дена од настаната промена не го извести Министерството за секоја настаната промена во уписот во трговскиот регистар и регистарот за други правни лица и/или во врска со промената на вработените енергетски контролори во согласност со член 19 став (8), односно член 41 став (8) од овој закон;
3. до 31 декември во тековната година не доставил доказ од надлежен орган за водење на евиденција на вработени лица согласно член 19 став (13), односно член 41 став (13) од овој закон;
4. не доставил до Агенцијата годишен извештај за извршените енергетски контроли во претходната календарска година согласно член 19 став (14), односно член 41 став (14) од овој закон;
5. изработи потврда со која се потврдува дека минималните барања за енергетска ефикасност кои се содржани во основниот проект се во согласност со минималните барања за енергетска ефикасност утврдени во овој закон и правилникот за енергетски карактеристики или сертификат за енергетски карактеристики согласно членот 33 од овој закон, со лиценца на која и изминал рокот на важење.
6. Издаде сертификат кој е издаден спротивно барањата од правилникот за енергетски карактеристики на згради (член 32 став (1)).

# За прекршоци сторени од користољубие или за прекршоци со кои се предизвикува поголема имотна штета, може да се пропише глоба до двојниот износ од максимумот на глобата од ставот (1) на овој член или во сразмер со висината на причинетата штета или прибавената корист, но најмногу до десеткратен износ од максимумот на глобата од ставот (1) на овој член.

# Глоба во износ од 30% но не повеќе од 1.000 евра во денарска противвредност од одмерената глоба за носителот на лиценца за вршење на енергетска контрола се изрекува за прекршок за дејствијата од ставот (1) на овој член и на одговорното лице на носителот на лиценца.

# Покрај глобата од ставот (1) на овој член на носителот на лиценца за вршење на енергетска контрола може да му се изрече и прекршочна санкција забрана на вршење дејност во траење до триесет дена.

# **Член 55**

# Глоба во износ од 2.000 до 10.000 евра во денарска противвредност се изрекува за прекршок на оператор на електропреносен систем, оператор на електродистрибутивен систем и/или оператор на систем за пренос или дистрибуција на природен гас или топлинска енергија, ако:

1. проценката од членот 21 став (1) од овој закон не содржи мерки и инвестиции за постигнување на трошковно-ефективни енергетски подобрувања на системите за пренос или дистрибуција на електрична енергија, природен гас и топлинска енергија, придружувани со план за нивно спроведување (член 21 став (3));
2. не постапи во согласност со барањето од Регулаторната комисија за енергетика (член 21 став (4));
3. не обезбеди информации за  ефикасноста на системот за централно греење, како и за учеството на обновливи извори на енергија (член 21 став (6)).

# Глоба во износ од 30% но не повеќе од 1.000 евра во денарска противвредност од одмерената глоба за правното лице, односно за трговецот поединец се изрекува за прекршок за дејствијата од ставот (1) на овој член и на одговорното лице кај операторот.

# **Член 56**

# Глоба во износ од 100 до 500 евра во денарска противвредност се изрекува за прекршок на овластено службено лице ако издаде одобрение за градба или одобрение за употреба без да ги прибави анализите, доказите и/или потврдите пропишани во членот 24 став (1), членот 33 став (4) и (6) и членот 35 став (3) од овој закон.

# За прекршоци сторени од користољубие или за прекршоци со кои се предизвикува поголема имотна штета, може да се пропише глоба до двојниот износ од максимумот или во сразмер со висината на причинетата штета или прибавената корист, но најмногу до десеткратен износ од максимумот на глобата од ставот (1) на овој член.

**Член 57**

# Во врска со одмерувањето на висината на глобата, како и за се што не е регулирано со одредбите за прекршоците пропишани со овој закон, се применуваат соодветните одредби на Законот за прекршоците.

**XII. ПРЕОДНИ И ЗАВРШНИ ОДРЕДБИ**

**Важење на издадените лиценци за вршење на енергетски контроли и овластувања за енергетски контролори**

**Член 58**

# Носителот на лиценца односно овластување за вршење на енергетски контроли издадена пред влегувањето во сила на овој закон продолжува со вршење на енергетските контроли врз основа на издадената лиценца, односно овластување, во времетраењето утврдено во лиценцата, односно овластувањето.

# Ако во лиценцата односно овластувањето од ставот (1) на овој член се утврдени права и обврски кои не се во согласност со овој закон и прописите донесени врз основа на овој закон, носителот на лиценцата односно овластувањето ја врши енергетската контрола согласно издадената лиценца или овластување, до измена или престанување на важење на лиценцата односно овластувањето од страна на Министерството.

# Министерството во рок од шест месеци од влегувањето во сила на соодветниот пропис донесен врз основа на овој закон, по службена должност ги усогласува правата и обврските од постојните лиценци и овластувања за вршење на енергетска контрола што не се во согласност со одредбите од овој закон, односно соодветниот пропис донесен врз основа на овој закон.

# Издадените решенија за избор на правните лица за спроведување на обуки на енергетски контролори важат најдоцна до датумот за кој се издадени, без можност за продолжување.

# Постапките за издавање на лиценци и овластувања за вршење енергетски контроли кои се започнати пред влегувањето во сила на овој закон, Министерството ги завршува во согласност со одредбите од законот за енергетика („Службен весник на Република Северна Македонија“ број 16/11, 136/11, 79/13, 164/13, 41/14, 151/14, 33/15, 192/15, 215/15, 6/16, 53/16 и 189/16).

**Обврски на лицата од јавниот сектор**

**Член 59**

# Лицата од јавниот сектор и секој градоначалник на единица на локална самоуправа, се должни согласно член 11 став (5) да определат одговорни лица од редот на своите вработени или ангажираат надворешно стручно лице, најдоцна до во рок од шест месеци од денот на влегувањето на сила на овој закон.

# Договорните органи за просториите и зградите кои се изнајмени во моментот на стапување на сила на овој закон, се должни да прибават соодветен сертификат за енергетски карактеристики од сопствениците на зградите во рок од 1 година од денот од денот на влегувањето на сила на овој закон.

**Обврски на големите претпријатија**

**Член 60**

# Големите претпријатија имаат обврска да ја спроведат првата енергетска контрола согласно обврските пропишани со членот 15 овој закон најдоцна до 30 јуни 2020 година.

**Енергетска ефикасност при пренос и дистрибуција**

**Член 61**

# Операторите на системите за пренос и дистрибуција на електрична енергија, природен гас како и операторите на системите за дистрибуција на топлинска енергија кои се обврзани да спроведат проценка на потенцијалот за енергетска ефикасност на нивните системи за пренос или дистрибуција на електрична енергија, природен гас или топлинска енергија согласно членот 21 од овој закон, се должни да ги достават таквите проценки до Регулаторната комисија за енергетика најдоцна до 30 јуни 2020 година.

**Спроведување на преглед во однос на развој на пазарот на енергетски услуги**

**Член 62**

# Агенцијата е должна да го спроведе квалитативниот преглед во однос на сегашната состојба и идниот развој на пазарот на енергетски услуги, со одразување на заклучоците од таквиот преглед во НАПЕЕ, согласно членот 28 став (2) точка 4) од овој закон најдоцна до 31 декември 2021 година.

**Анализа на алтернативни системи при барање на одобрение за градење**

**Член 63**

# Обврската од членот 35 став (3) од овој закон се применува за барањата за одобрение на градба кои се поднесуваат после 1 Јануари 2020.

**Означување на потрошувачката на енергија**

**Член 64**

# До донесување на правилникот за означување на потрошувачката на енергија и другите ресурси за производите што користат енергија од членот 43 став (6), во однос на означувањето на потрошувачката на енергија, дефиницијата на терминот „етикета“ и обележувањето на енергетските класи се применуваат термините и останатите релевантни одредби од правилникот за означување на потрошувачката на енергија и другите ресурси за производите што користат енергија (објавен во Службен Весник на РМ бр. 165/2016).

**Донесување на прописи**

**Член 65**

# Владата донесува:

1. уредба со која се усвојуваат целите за енергетска ефикасност што треба да се постигнат до 2020 година од членот 5 став (1) точка 1) од овој закон, најдоцна во рок од шест месеци од денот на влегувањето на сила на овој закон;
2. уредба со која се усвојуваат целите за енергетска ефикасност што треба да се постигнат до 2030 година од членот 5 став (1) точка 2) од овој закон, најдоцна до 31 декември 2019 година;
3. НАПЕЕ за период од три години од членот 6 став (1) од овој закон, најдоцна до 30 јуни 2019 година;
4. одлука со која го усвојува планот за реконструкција на згради кои ги користат лицата од јавниот сектор на државно ниво од членот 10 став (7) од овој закон.
5. уредба со која се утврдува обврзувачка шема за енергетска ефикасност од членот 14 став (1) од овој закон најдоцна во рок од шест месеци од денот на влегувањето на сила на овој закон;
6. Стратегија за реконструкција на станбени, јавни и комерцијални згради до 2030 година од членот 31 од овој закон, најдоцна во рок од две години од влегувањето во сила на овој закон;
7. уредба за барањата, постапките, условите, генеричките и специфичните барања за еко дизајнот, внатрешната контрола и системите на управување со оцената на сообразност, динамиката и роковите за примената на барањата за еко дизајн, како и другите услови за производите во врска со еко дизајнот на производите кои користат или имаат влијание на енергијата од членот 44 став (2) од овој закон, најдоцна во рок од шест месеци од влегувањето во сила на овој закон.

# Владата одобрува:

1. Тарифник за енергетските контроли што го донесува Министерството, од членот 18 ставови (8) и (10), како и членот 40 ставови (8) и (10) од овој закон; и
2. Тарифник за добивање на ГПВЕКП што го донесува Агенцијата, од член 25 став (4) од овој закон.

# Министерот донесува:

1. правилник со кој детално се пропишува содржината и формата на програмите за енергетска ефикасност кои ги донесуваат единиците на локалната самоуправа, начинот на изработка, содржината и формата на годишниот план кои ги донесуваат единиците на локалната самоуправа од членот 7 став (10) од овој закон, во рок од шест месеци од денот на влегувањето во сила на овој закон;
2. правилник за информациски систем за следење и управување со потрошувачката на енергија кај лицата од јавниот сектор од членот 11 став (4) од овој закон, во рок од 90 дена од денот на влегувањето во сила на овој закон;
3. правилник за МВП од членот 12 став (2) од овој закон, во рок од шест месеци од денот на влегувањето во сила на овој закон;
4. правилник со кој се уредува методологијата за утврдување на нивото на енергетска ефикасност и другите барања при спроведување на постапките за јавни набавки на стоки и услуги согласно овој закон од членот 13 став (5), во рок од шест месеци од денот на влегувањето во сила на овој закон;
5. правилник за енергетска контрола на големите претпријатија од членот 16 став (1) од овој закон, во рок од шест месеци од денот на влегувањето во сила на овој закон;
6. тарифник во врска со енергетските контроли со кои се утврдуваат максималната висина на надоместокот за учество на обука и максималната висина на надоместокот за учество на обука за усовршување на енергетските контролори, како и трошоците за полагање на испитот и за ангажирање на стручни лица за спроведување на обуки и испити од членот 18 ставови (8) и (10) и членот 40 ставови (8) и (10) од овој закон, во рок од 90 дена од денот на влегувањето во сила на овој закон;
7. упатство со кое се уредуваат начинот на поднесување, потребната документација, постапките, минималните стандарди и посебните барања, како и исклучоците во однос на анализата на трошоците и придобивките од членот 24 став (3) од овој закон, во рок една година од денот на влегувањето во сила на овој закон;
8. правилник за ВЕКП и ГПВЕКП од членот 25 став (9) од овој закон, во рок од 90 дена од денот на влегувањето во сила на овој закон;
9. правилник со кој подетално се уредуваат договорите за енергетски услуги од членот 27 став (7) од овој закон, во рок од шест месеци од денот на влегувањето во сила на овој закон;
10. правилник за енергетски карактеристики на зградите од членот 32 став (1) од овој закон, во рок од шест месеци од денот на влегувањето во сила на овој закон;
11. план за зголемување на бројот на згради со приближно нулта потрошувачка на енергија од членот 36 став (2) од овој закон, во рок од една година од денот на влегувањето во сила на овој закон;
12. правилник за енергетска контрола на згради од членот 38 став (2) од овој закон, во рок од шест месеци од денот на влегувањето во сила на овој закон;
13. правилник со кој подетално се уредуваат постапките за воспоставување и функционирање на системот за верификација како и воспоставувањето на регистарот на државно ниво за сертификатите за енергетски карактеристики на зградите од членот 42 став (4) од овој закон, во рок од шест месеци од денот на влегување во сила на овој закон;
14. правилник за означување на потрошувачката на енергија и другите ресурси за производите што користат енергија од членот 43 став (7) од овој закон, во рок од шест месеци од денот на влегување во сила на овој закон.

# Агенцијата донесува:

1. програма за обука и усовршување на енергетски контролори на големите претпријатија согласно членот 18 став (2), најдоцна до 31 октомври во тековната година за наредниот период од најмногу три години;
2. тарифа за надоместокот за ГПВЕКП од член 25 став (4) од овој закон, во рок од 90 дена од денот на влегувањето во сила на овој закон; и
3. програма за обука и усовршување на енергетски контролори на згради согласно членот 40 став (2) од овој закон, најдоцна до 31 октомври во тековната година за наредниот период од најмногу три години.

# Службата за општи и заеднички работи при Владата подготвува и објавува список на зградите согласно членот 10 став (2) од овој закон, во рок од 90 дена од денот на влегувањето во сила на овој закон.

# Агенцијата подготвува и објавува:

1. упатство со кое меѓу другото дава насоки и инструкции во врска со договорите на енергетските услуги, постапките и документите за приготвување и отпочнување на постапка за избор на ЕСКО претпријатија од страна на лицата од јавниот сектор, а особено од страна на единиците на локалната самоуправа, пропишува методологии и правила во врска со проценките на можните енергетски заштеди, вклучувајќи и модели за студии за исплатливоста (физибилити студии) и други прашања во врска со енергетските услуги и активностите на ЕСКО претпријатијата од членот 28 став (4) од овој закон, во рок од 9 месеци од денот на влегувањето во сила на овој закон;

# Министерот ја поднесува сеопфатната проценка на потенцијалот за примена на високоефикасно комбинирано производство и системи за централно греење и ладење до Секретаријатот на Енергетската заедница согласно членот 23 став (3) од овој закон, во рок од една година од влегувањето во сила на овој закон.

# До донесувањето на прописите и одобрувањето на актите наведени во овој член се применуваат прописите, правилата и актите донесени, односно одобрени во согласност со законот за енергетика („Службен весник на Република Северна Македонија“ бр. 16/11, 136/11, 79/13, 164/13, 41/14, 151/14, 33/15, 192/15, 215/15, 6/16, 53/16 и 189/16).

**Влегување во сила**

**Член 66**

# Со денот на влегувањето во сила на овој закон престануваат да важат одредбите од законот за енергетика („Службен весник на Република Северна Македонија“ број 16/11, 136/11, 79/13, 164/13, 41/14, 151/14, 33/15, 192/15, 215/15, 6/16, 53/16 и 189/16) кои се однесуваат на енергетската ефикасност.

# Овој закон влегува во сила осмиот ден од денот на објавувањето во „Службен весник на Република Северна Македонија“.